Ikan hidup, segar atau beku?

Jika diberi pilihan membeli ikan – antara ikan hidup, ikan segar dan ikan beku yang manakah akan menjadi pilihan kalian?Dalam minda pembeli, kesegaran ikan akan menjadi penentu.Oleh itu, sudah tentunya ikan hidup akan menjadi pilihan pertama, diikuti dengan ikan segar dan jarang sekali akan terlintas dalam fikiran untuk membeli ikan beku melainkan ikan itu daripada jenis yang mahal seperti kelah merah, empurau, patin liar, terubuk dan sebagainya.Ini kerana persepsinya ialah ikan beku adalah kurang segar dan sudah disimpan lama berbanding ikan segar dan sudah tentunya, kedua-dua ikan segar dan beku tidak dapat menandingi kesegaran ikan hidup.Keseronokan membeli ikan hidup memang tinggi.Ikan hidup masih berenang dan melompat-lompat di dalam beg plastik ketika tiba di rumah memang mengujakan.Anak-anak juga seronok melihatnya.Namun begitu, keseronokan itu sementara sahaja.Bagi yang mahir menyiang dan membuang sisik ikan, membeli ikan hidup tidak menjadi masalah besar.Tapi bagi yang tidak mahir bab ini, keseronokan membeli ikan hidup akan berubah menjadi mimpi ngeri meskipun harga yang lebih tinggi biasanya dibayar untuk ikan hidup berbanding ikan segar dan beku.Ini berbeza dengan mereka yang membeli ikan segar atau beku.Kedua-dua jenis ini, ikan sudah dibersihkan dan pengguna boleh terus memasaknya atau menyimpannya ke dalam peti sejuk, meskipun harganya lebih rendah berbanding ikan hidup.Ramai pembeli yang akan memilih ikan segar berbanding ikan beku.Ingin saya ulang bahawa ikan segar di sini cumalah bermaksud ikan itu belum dibekukan dan bukannya tahap kesegaran.Namun, bagi pembeli sudah ada persepsi bahawa ikan segar adalah lebih segar berbanding ikan beku.Ikan hidup masih berenang dan melompat-lompat di dalam beg plastik ketika tiba di rumah memang mengujakan.Jangan terkejut jika ramai pembeli yang menyangka ikan hanya dibekukan kerana ia tidak dapat dijual.Bukan itu sahaja, mereka lebih rela memilih ikan segar berbanding ikan beku kerana mereka tidak pasti berapa lama ikan tersebut dibekukan walhal mereka juga tidak pasti berapa lama ikan yang dikatakan segar itu mati sebelum dibeli mereka.Mari kita meneroka kembali soalan ini – segar ke ikan saya?Menurut seorang sahabat saya yang bekerja di Magfoods.my, yang mengusahakan sangkar ikan di Pulau Ketam, kesegaran ikan terbahagi kepada dua peringkat – di peringkat membeli dan di peringkat ikan dimasak atau dimakan.“Ramai pembeli hanya mementingkan kesegaran di peringkat membeli tapi terlupa kesegaran ikan ketika dimasak atau dimakan,” katanya.Tidak dinafikan, ikan hidup dan segar adalah lebih sedap berbanding ikan beku jika ia dimakan pada hari yang sama ikan itu disiang.“Oleh sebab itu, Magfoods tetap menjual ikan segar yang disiang dan dikirim pada hari yang sama, walaupun ada juga ikan beku,” kata sahabat itu lagi.“Tapi, ramai yang suka membeli ikan segar tapi tidak makan pada hari yang sama ketika membelinya lalu menyimpan ikan itu di dalam peti sejuk sehingga beku. Ini membazirkan.”Menurutnya, tahap kesegaran ikan segar yang dibeli lalu dibekukan tidak dapat menandingi ikan yang dibekukan secara profesional ketika kedua-duanya dicairkan untuk dimasak di kemudian hari.Lebih membazirkan ialah mereka yang membeli ikan hidup dan tidak memakannya pada hari yang sama lalu membekukannya.Ini kerana tempoh mati ikan segar itu sebelum dibekukan di rumah pengguna sendiri adalah jauh lebih panjang berbanding tempoh mati ikan yang dibekukan secara profesional – di mana sejurus disiang dan dibersihkan serta divakumkan, ia terus dibekukan secara pantas pada suhu -18 Celcius ke bawah.Oleh kerana ikan ini disiang dan dibersihkan organ dalamannya, daging ikan beku ini akan kekal lebih segar berbanding ikan-ikan segar yang dibeli dari pasar-pasar lalu dibekukan.Bukan itu sahaja, mereka yang membekukan ikan segar sendiri di rumah jarang akan menvakumkannya terlebih dahulu seperti ikan yang dibekukan secara profesional menyebabkan kesegarannya tidak dapat bertahan lama seperti ikan yang dibekukan secara profesional.Oleh itu, kepada para pembeli ikan, jangan lagi terkongkong dengan persepsi bahawa ikan segar sentiasa lebih baik daripada ikan beku.Itu adalah satu tanggapan yang silap kerana kesegaran ikan bukan sahaja bergantung ketika mana ia dibeli, tetapi juga ketika mana ia hendak dimasak.Tanyalah diri sebelum membeli ikan – bilakah kalian akan memasak ikan tersebut?Jawapan kepada soalan ini amat penting terutamanya kepada warga bandar yang kini mula membeli makanan laut secara dalam talian kerana wabak Covid-19 sebelum melakukan pesanan – sama ada ikan segar atau ikan beku lebih bersesuaian untuk keperluan kalian.


Pakar sokong parti politik tawar khidmat guaman bagi pelanggar SOP

Pakar-pakar dalam bidang perubatan dan sains politik mengalu-alukan inisiatif parti politik menawarkan bantuan guaman percuma bagi orang yang didenda RM10,000 selain turut mempersoalkan langkah kerajaan menaikkan amaun kompaun yang pada asalnya RM1,000 bagi mereka yang melanggar SOP Covid-19.Kompaun sebanyak RM10,000 itu dikuatkuasa awal bulan ini di bawah Ordinan Darurat (Pencegahan dan Pengawalan Penyakit) (Pindaan) 2021 di samping turut mewartakan denda maksimum RM100,000, penjara tidak lebih dari tiga tahun atau kedua-duanya sekali.Pindaan terhadap undang-undang SOP Covid-19 itu menerima kritikan hebat kerana amaun dendanya yang dianggap terlalu besar bagi mereka yang tidak sengaja melanggar SOP termasuk kesalahan gagal mendaftar dalam senarai pengunjung premis perniagaan atau tidak memakai pelitup muka di kawasan awam.Susulan pewartaan undang-undang tersebut, beberapa parti politik termasuk Umno, PKR dan MCA menawarkan khidmat guaman percuma bagi membantu mereka didenda berunding amaun denda yang dikenakan.Penganalisis politik, Wong Chin Huat memuji usaha-usaha dilakukan tersebut dan menyifatkannya sebagai inisiatif politik yang boleh memberi manfaat kepada rakyat.Wong turut menambah, usaha tersebut boleh memastikan keluhuran undang-undang berjalan dengan baik dan mencabar sebarang pendakwaan terpilih pihak berkuasa.Beliau memberitahu MalaysiaNow orang ramai bukan sekadar bimbang mengenai amaun kompaun tersebut, mereka turut bimbang kemungkinan berlaku pendakwaan “pilih bulu” dalam pelaksanaannya.“Bila undang-undang boleh diubah, maka rakyat ada hak untuk persoalkan sama ada mereka didenda sebab tak ikut peraturan atau kerana mereka bukan VIP,” katanya.Seorang peguam dari MCA pula memberitahu MalaysiaNow banyak panggilan diterima daripada orang awam mengenai khidmat guaman percuma parti itu.Mereka yang menghubungi pihaknya untuk mendapatkan bantuan akan diproses termasuk mengumpulkan maklumat-maklumat yang perlu atau bukti mengenai kompaun tersebut, selain meneliti rakaman CCTV di premis perniagaan dan mengadakan perbincangan dengan polis.Presiden Persatuan Gabungan Pengamal Perubatan Dr Raj Kumar Maharajah berkata amaun denda tersebut terlalu tinggi dan sepatutnya hukuman perlu setimpal dengan kesalahan yang dilakukan.Beliau turut mempersoalkan tindakan mengkaji semula amaun denda itu lebih-lebih lagi ketika orang ramai berdepan dengan kesempitan hidup.“Jika mereka tidak mampu membayar kompaun dan dipenjarakan, ia hanya akan menyebabkan penjara-penjara penuh dan membazirkan wang pembayar cukai,” katanya.Bekas timbalan ketua pengarah kesihatan Dr Christopher Lee pula berkata pelaksanaan SOP mesti dilakukan secara telus dan konsisten.Beliau berkata, pendekatan untuk mendidik harus dititikberatkan selain pelaksanaannya harus seimbang dengan nilai belas kasihan dan empati.“Garis panduan yang diumumkan lewat sedikit tentang ‘diskaun’ denda itu boleh dianggap sebagai memberikan lebih banyak penjelasan dan keadilan,” katanya merujuk sidang media Menteri di Jabatan Perdana Menteri (Undang-Undang) Takiyuddin Hassan pada 17 Mac lalu.Pada sidang media tersebut, Takiyuddin memberikan beberapa senario di mana diskaun boleh diberikan termasuk kepada mereka yang membayarnya dalam tempoh seminggu atau dua minggu dari tarikh kompaun dikeluarkan.Beliau turut menjelaskan kategori bagi setiap kesalahan dengan amaun kompaun yang setimpal dengan kadar kesalahan tersebut.Takiyuddin dan Menteri Kanan (Keselamatan) Ismail Sabri Yaakob turut menjamin mereka yang didenda dengan amaun maksimum RM10,000 boleh membuat rayuan di pejabat kesihatan daerah bagi mengurangkan denda.Ismail berkata pihak berkuasa akan menggunakan budi bicara mereka bagi menentukan amaun yang perlu dibayar sementara Takiyuddin menjelaskan amaun yang tertera di notis kompaun bukanlah amaun tetap kerana rayuan masih boleh dilakukan.Felo Institut Yusof Ishak-ISEAS Singapura, Lee Hwok Aun berkata tindakan ahli politik dan harapan ramai orang sudah lama berputar di sekitar penyediaan perkhidmatan awam.“Orang ramai pergi jumpa ahli Parlimen dan Adun untuk selesaikan isu infrastruktur dan kemudahan, bantu selesaikan aduan orang ramai, pergi kenduri kahwin dan kematian dan lain-lain.“Parti-parti politik dari dulu lagi tawar bantuan guaman untuk isi keperluan itu, ya memang, untuk tingkatkan populariti,” katanya.Menurut Lee, kekecewaan yang timbul ketika ini adalah berpunca daripada sekatan pergerakan dan mengalami sendiri pelaksanaan yang tidak konsisten mengenai SOP Covid-19.Hal ini juga, katanya, menyebabkan kerajaan berdepan “masalah reputasi”“RM10,000 itu memang dilihat melampau walaupun ada parti politik datang bantu mereka yang didenda.”Berbeza sedikit dari Lee, Wong sebaliknya lebih pragmatik mengenai perkara tersebut.“Kita tak boleh naif sangat, seakan kerajaan dan parti politik mesti jadi malaikat.“Apabila apa yang mereka buat beri manfaat kepada rakyat, kita kena sokong.“Namun, sekiranya apa yang mereka buat tak beri manfaat kepada rakyat, kita kena kritik,” katanya.


Kes baru Covid-19 menurun lagi ke paras 15,500

Malaysia merekodkan kes baru sebanyak 15,549 menjadikan kes keseluruhan Covid-19 meningkat sebanyak 2,082,876 kes.Kes harian Sarawak kekal tertinggi sebanyak 2,929 hari ini disusuli Johor yang mencatat 2,208 kes jangkitan.Sabah mencatatkan kes harian sebanyak 1,395, Kedah (1,073), Kelantan (1,214), Perak (1,120), Pulau Pinang (1,375), Kuala Lumpur (382), Pahang (634), Melaka (263), Negeri Sembilan (131) dan Terengganu (755) dan Selangor (1,995).Putrajaya (31), Labuan (11) dan Perlis (33) sahaja negeri yang mencatat kes dua digit hari ini.MENYUSUL LAGI


Lebih 10.9 juta dewasa terima dos penggalak

Seramai 10,906,259 individu atau 46.6% daripada populasi dewasa di negara ini telah menerima dos penggalak vaksin Covid-19 setakat 11.59 malam tadi.Menurut data kementerian kesihatan (KKM) menerusi laman CovidNow, sebanyak 22,917,313 individu atau 97.9% populasi dewasa telah melengkapkan dos vaksin Covid-19 mereka, manakala 23,195,017 individu atau 99.1% daripada golongan itu menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 2,782,131 individu atau 88.4% telah melengkapkan vaksinasi mereka, manakala 2,864,738 individu atau 91.0% daripada kumpulan itu menerima sekurang-kurangnya satu dos vaksin Covid-19.Statistik harian menunjukkan sebanyak 202,296 dos vaksin telah diberikan semalam melibatkan 1,820 dos pertama, 2,711 dos lengkap dan 197,765 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 62,461,606 dos.Sementara itu, menurut portal GitHub KKM, 10 kes kematian direkodkan semalam dengan Selangor mencatatkan angka kematian tertinggi sebanyak tiga kes, diikuti Sabah (dua) manakala Johor, Kedah, Kelantan, Melaka dan Pahang masing-masing satu kes.


Pengumuman MB Selangor Isnin depan terlalu lambat bagi mangsa banjir terdesak

Penduduk Selangor yang terdesak untuk menggunakan bantuan tunai banjir dijanjikan kerajaan negeri berkata mereka memerlukan wang tersebut segera di samping berusaha menyelamatkan barangan peribadi selepas rumah dilanda banjir besar sehingga memusnahkan kawasan kejiranan berikutan hujan lebat selama beberapa hari.Sebelum ini, Menteri Besar Amirudin Shari berkata proses pemberian bantuan RM1,000 tersebut akan dipermudahkan bagi mangsa banjir dengan pengumuman lanjut mengenainya akan dibuat pada Isnin.Bagaimanapun, bagi Ili Fathirul yang tinggal di Batu 15, Hulu Langat, proses pemberian bantuan tunai itu mengambil masa yang terlalu lama.“Terlalu lewat untuk umum pada Isnin depan hanya untuk muktamadkan proses pemberian bantuan tunai itu, terutamanya bagi mereka yang sangat memerlukan wang,” katanya kepada MalaysiaNow.“Kami orang kampung. Ada yang tinggal di kawasan ini golongan miskin, dan mereka kehilangan hampir segala-galanya.”Ili adalah antara mangsa yang menyaksikan rumahnya musnah akibat banjir.Dia hanya dapat menyelamatkan sebuah televisyen dan meja makan.Sementara barangan lain terpaksa dibuang.Dia berkata jika wakil kerajaan negeri dapat melawat kawasan yang terjejas dan mengagihkan bantuan tunai, ia akan banyak membantu mereka berbanding mengarahkan mangsa banjir pergi ke bank atau ke pusat-pusat pengagihan seumpamanya.“Ramai daripada kami kehilangan kereta dan motor, sukar untuk kami bergerak.“Kami bernasib baik ramai orang luar yang datang hulurkan bantuan,” katanya.Ahmad Zambri yang bekerja di Universiti Kebangsaan Malaysia (UKM) turut menanggung kerugian akibat banjir tersebut.Dia bersetuju dengan cadangan supaya kerajaan menghantar wakil ke kampung-kampung terjejas di Hulu Langat bagi mengagihkan bantuan tunai tersebut.“Ia akan ringankan beban mangsa-mangsa banjir.“Sebagai seorang penjawat awam, saya faham proses itu memakan masa.“Namun kita boleh cuba mudahkan mangsa-mangsa ini kerana mereka tiada masa atau kenderaan untuk bergerak,” katanya.Seorang lagi penduduk, Noraini berkata dia sudah tua dan bergantung dengan anak perempuannya untuk bergerak.Katanya, tempoh seminggu itu terlalu lama untuk menunggu bantuan tiba.“Saya harap sebarang bantuan sampai pada kami dengan lebih cepat kerana kami sangat memerlukannya.“Kebanyakan kami sudah hilang hampir segala-galanya. Kami perlu beli banyak barang untuk ganti barangan yang sudah hilang, terutama barang-barang keperluan asas seperti makanan dan barangan untuk kerja pembersihan,” jelasnya.Penduduk Hulu Langat adalah antara ramai yang berpandangan proses untuk mendapatkan bantuan tunai itu terlalu rumit kerana perlu pergi ke banyak agensi bagi menerima wang bantuan tersebut.Ada juga yang merungut di media sosial selepas diberitahu perlu menunjukkan bil elektrik dan air sebagai bukti mereka tinggal di alamat kawasan yang terjejas.Awal pagi tadi, Naib Canselor UKM Hanafiah Harunarashid yang dilihat turun ke lapangan bagi menghantar bantuan kepada mangsa banjir di Hulu Langat bersama pasukannya berkata ramai mangsa memerlukan alatan pembersihan, bantal dan selimut selain barangan lain untuk rehat dan tidur.“Orang ramai takut untuk tinggalkan rumah mereka tanpa ada yang menjaga.“Ramai yang pilih untuk berada di rumah masing-masing, namun mereka tiada bantal atau selimut.“Tempat lain pula masih tiada bekalan air, kalau ada pun, tekanan air terlalu kecil sedangkan ramai yang perlukan air untuk cuci rumah mereka,” kata Hanafiah.


Bebaskan haiwan, henti bina lebih banyak zoo

Persatuan Pengguna Pulau Pinang (CAP) ingin menyuarakan kebimbangan terhadap pembinaan zoo baru di atas tanah seluas 20.2 hektar di Iskandar Puteri, Johor.
Objektif  untuk pembinaan zoo pada umumnya adalah untuk menarik orang ramai. Idea zoo sebagai tarikan pelancong ini perlu dibuang memandangkan kebanyakan penubuhan pusat haiwan ini sama sekali tidak mengetahui mengenai penjagaan yang betul untuk hidupan liar, menyebabkan haiwan itu mengalami penderitaan yang teruk. Turut dipersoalkan ialah kekerapan pelawat ke zoo baru.
Bertentangan dengan kepercayaan bahawa zoo menarik pelancong, zoo yang baru dibina menarik lebih dari 80% pelawat mereka daripada dalam komuniti di sekitar mereka sendiri, dan lebih separuh adalah orang yang kerap membuat lawatan balik yang juga sering berlaku.
Pelawat yang kembali itu berhenti datang dari semasa ke semasa, menyebabkan hasil kutipan di pintu masuk merosot dan keadaan zoo semakin terjejas.
Pada hakikatnya, kebanyakan orang ramai hanya menghabiskan beberapa saat sahaja pada setiap pameran, menunggu haiwan melakukan sesuatu yang "menarik" tetapi mereka hanya mendapat sedikit sahaja mengenai pemahaman sebenar tentang haiwan itu, sekiranya ada.
Walaupun mereka mengaku amat prihatin terhadap haiwan itu, zoo boleh digambarkan dengan lebih tepat sebagai "pengumpul" haiwan yang menarik berbanding sebagai tempat perlindungan atau rumah sebenar.
Zoo berbangga dengan koleksi beberapa spesies eksotik tanpa memikirkan ruang, yang sering kali tidak mencukupi dan kekurangan dalam kebanyakan penubuhan pusat seperti itu.
Walaupun dalam keadaan terbaik di zoo, kurungan itu sebenarnya tidak boleh meniru habitat haiwan liar.
Ahli politik dan penyokong zoo tidak seharusnya melihat zoo sebagai tempat untuk menghiburkan dan berhibur tetapi sebaliknya menangani persoalan sama ada zoo itu patut wujud atau tidak dan jika kewujudannya akan memberikan sebarang tujuan.
Perkara yang perlu ditekankan ialah di zoo dan semua penubuhan zoologi iaitu zoo mini, taman ular, taman burung, ladang ular dan taman rama-rama, piawaian kebajikan haiwan hampir tidak dipenuhi, sering pula mendapat kritikan daripada orang ramai.
Zoo dibina terutamanya adalah untuk keselesaan pengunjung dan bukannya untuk keselesaan haiwan.
Meletakkan haiwan dalam persekitaran yang tidak sesuai untuk spesies boleh menyebabkan masalah tekanan dan tingkah laku.
Haiwan dalam kurungan di zoo didapati mengalami sindrom zoochosis akibat penyingkiran haiwan ini daripada habitat semula jadinya, kekecewaan, kebosanan, kekurangan kehidupan dalam kumpulan sosial biasa dan tingkah laku stereotaip yang lain.
CAP percaya bahawa hidupan liar ini tidak boleh dikurung sama sekali jika keperluannya tidak dapat dipenuhi.
Zoo tidak membiakkan haiwan dengan tujuan untuk menambah populasinya yang terancam. Anak-anak haiwan ini adalah daya penarik kepada orang ramai yang membawa pengunjung melalui pintu pagar untuk mengunjunginya.
Namun ia juga yang dianggap oleh zoo sebagai "haiwan lebihan". Apabila disoal apakah yang zoo lakukan dengan "lebihan" ini, jawapannya sentiasa sama iaitu "bertukar dengan zoo lain".
Ini amat diragui kerana kebanyakan kelompok zoo ini juga mempunyai spesies hidupan liar yang serupa, oleh itu, adakah lebihan haiwan ini  benar-benar berada di zoo tempatan kita atau ditukar dengan beberapa zoo lain yang teruk di luar negara? Sebenarnya, pembiakan dalam kurungan memberikan orang ramai rasa selamat yang salah mengenai kelangsungan hidup spesies.
Bagi hidupan liar untuk terus hidup, komuniti zoo mesti mengalihkan tumpuannya daripada menjaga dan membiak haiwan di dalam kurungan kepada mengarahkan perhatian kepada punca utama mengapa hidupan liar di seluruh dunia berada dalam bahaya: kemusnahan habitat, pemburuan haram dan perdagangan haiwan eksotik.
Selagi tiada pemuliharaan hidupan liar dalam pembiakan kurungan liar tidak akan membuat sebarang perbezaan.
Usaha pemuliharaan yang serius bermula dengan komitmen manusia untuk menghentikan pencerobohan terhadap habitat hidupan liar dan tidak mengumpul megafauna berkarisma untuk diletakkan di dalam kurungan sebagai trofi hidup.
Sering kali ahli Parlimen, exco kerajaan negeri dan wakil rakyat kelihatan obsesi dengan idea bahawa kemudahan haiwan di daerah dan pekan kecil adalah satu-satunya jawapan kepada tarikan utama pelancong.
Penubuhan pusat haiwan seperti itu yang dikendalikan sama ada oleh majlis perbandaran, majlis daerah, kerajaan negeri atau pengusaha swasta mendedahkan banyak pameran burung dan haiwan di dalam kandang yang sempit dan tandus di mana penghuninya sering dieksploitasi untuk melakukan helah atau untuk sesi fotografi.
Dengan lebih 14 zoo dan 20 pusat pameran hidupan liar kekal di semenanjung Malaysia dan satu lagi akan dibuka, cukup-cukuplah!
Malaysia perlu menghentikan pembinaan lebih banyak zoo, tetapi sebaliknya memberikan tumpuan kepada menambah baik zoo yang tidak memenuhi syarat untuk memastikan ia memenuhi standard perumahan, penternakan, kebajikan dan kesihatan yang tepat untuk semua penghuni dalam kurungan mereka.
Mohideen Abdul Kader adalah presiden Persatuan Pengguna-Pengguna Pulau Pinang (CAP).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


PN dalam proses muktamadkan pembahagian kerusi PRN

Perikatan Nasional (PN) masih dalam proses memuktamadkan pembahagian kerusi Dewan Undangan Negeri (DUN) dengan parti komponennya di enam negeri dalam menghadapi Pilihan Raya Negeri (PRN) tahun ini.
Setiausaha Agung PN Hamzah Zainudin berkata perbincangan antara parti-parti komponen berjalan dengan baik tanpa sebarang masalah.
“Masih belum dimuktamadkan, tetapi kami sudah beberapa kali bincang kerusi-kerusi yang akan diagihkan kepada parti-parti dalam PN. (Perbincangan) kami macam adik-beradik (tiada masalah),” katanya kepada pemberita di Bangunan Parlimen hari ini.
Hamzah berkata PN juga akan membincangkan mengenai penggunaan logo yang bersesuaian di negeri-negeri yang ditadbir PAS iaitu di Kedah, Kelantan dan Terengganu.
Semalam menteri besar dan ketua menteri dari enam negeri mencapai kata sepakat untuk menimbangkan pembubaran DUN masing-masing dalam dua minggu terakhir pada Jun nanti bagi memberi laluan kepada PRN tahun ini.
Dalam pada itu mengulas laporan mengenai Presiden Parti Pejuang Tanah Air (Pejuang) Mukhriz Mahathir yang dikatakan meminta PN memperuntukkan sejumlah kerusi kepada parti itu, Hamzah berkata ia menunjukkan bekas menteri besar Kedah itu sedang berada dalam keadaan terdesak.


Khidmat Hadi, Tiong dan Richard sebagai duta khas disambung

Khidmat Abdul Hadi Awang sebagai duta khas perdana menteri ke Timur Tengah  disambung semula selepas jawatan itu dibubarkan susulan peletakan jawatan Muhyiddin Yassin sebagai perdana menteri bulan lepas.Perkara itu dimaklumkan Pejabat Perdana Menteri (PMO) hari ini selepas mesyuarat Kabinet pertama yang dipengerusikan Perdana Menteri Ismail Sabri Yaakob semalam bersetuju menyambung khidmat presiden PAS itu.Hadi dilantik sebagai duta khas ke Timur Tengah bertaraf menteri pada 2 April 2020 oleh Muhyiddin tahun lalu.Dalam makluman sama, PMO berkata Ahli Parlimen Bintulu Tiong King Sing dan Ahli Parlimen Serian Richard Riot masing-masing turut mengekalkan jawatan duta khas ke China dan duta khas ke Asia Timur.Kedua-dua mereka merupakan ahli Parlimen Gabungan Parti Sarawak (GPS).Tiong pernah berkhidmat sebagai duta khas ke Asia Timur pada tahun 2014 hingga 2018.


Malaysia akan melabur dalam perkhidmatan digitalisasi kesihatan mental

Malaysia akan melakukan lebih banyak pelaburan dalam usaha mempertingkat perkhidmatan digitalisasi kesihatan mental dengan penggunaan teknologi untuk memperluas jangkauannya.Menteri Kesihatan Khairy Jamaluddin berkata untuk memastikan penjagaan kesihatan mental sentiasa ada dan boleh diakses, kaedah baru penyampaian perkhidmatan dalam bidang itu perlu dibangunkan.“Selain bantuan ekonomi, rakyat perlu diberikan sokongan kesihatan mental yang secukupnya semasa pandemik,” katanya dalam rakaman ucaptama sempena pelancaran Laporan Tabung Kanak-Kanak Pertubuhan Bangsa-Bangsa Bersatu (Unicef) “The State of World’s Children 2021; On My Mind: Promoting, Protecting and Caring for Children’s Mental Health” yang disiarkan secara langsung di laman Facebook Unicef Malaysia dan Bernama TV hari ini.Beliau berkata dari bulan Januari hingga Julai tahun ini, data Polis Diraja Malaysia menunjukkan bahawa terdapat 638 insiden bunuh diri berbanding 262 kes bagi tempoh sama tahun lepas.“Lebih membimbangkan ialah peningkatan berganda kematian akibat bunuh diri dalam kalangan remaja berumur lingkungan 15 hingga 18 tahun dari 2019 hingga 2020,” katanya.Khairy juga berkata kesedaran mengenai kesihatan mental bermula dari rumah dengan ibu bapa dan penjaga memainkan peranan penting dalam mewujudkan persekitaran yang selamat serta menyokong untuk anak mereka.Beliau berkata keluarga perlu mengetahui bahawa mereka tidak sendirian dan di peringkat tempatan, kesedaran mengenai kesihatan mental serta advokasi perlu diterjemah ke dalam bentuk tindakan segera, memperkasa komuniti dengan sokongan psikososial dan aktiviti kemasyarakatan.Katanya pemimpin komuniti boleh dilatih untuk memberi bantuan dan merujuk kes kepada agensi yang relevan untuk mendapatkan sokongan profesional.Khairy juga berkata kementerian kesihatan (KKM) menyokong usaha memansuhkan Seksyen 309 Kanun Keseksaan yang menganggap percubaan membunuh diri sebagai satu jenayah.“Penyahjenayahan bunuh diri akan mengurangkan stigma dan menggalakkan golongan yang terjejas untuk tampil mendapatkan pertolongan bagi menangani isu kesihatan mental mereka. Saya harap langkah menyahjenayahkan bunuh diri akan segera menjadi realiti,” katanya.Beliau berkata KKM serta kementerian belia dan sukan telah melakukan pelbagai usaha bagi menangani isu kesihatan mental yang meliputi program kaunseling, kempen kesedaran kesihatan mental serta sesi libat urus masyarakat.Katanya pertubuhan bukan kerajaan dan organisasi masyarakat sivil turut berperanan menyebarkan kesedaran berhubung kepentingan kesihatan mental yang mempromosi pendekatan seluruh masyarakat.


Adly Zahari gagal dapat kebenaran mahkamah batal PRN Melaka

Bekas Ketua Menteri Melaka Adly Zahari hari ini gagal mendapatkan kebenaran daripada Mahkamah Tinggi untuk membatalkan Pilihan Raya Negeri (PRN) Melaka yang dijadualkan pada 20 November.Adly yang juga bekas ahli Dewan Undangan Negeri (Adun) Bukit Katil dalam permohonan untuk memulakan semakan kehakiman, juga telah memohon pengisytiharan bahawa pembubaran Dewan Undangan Negeri Melaka ke-14 pada 4 Oktober lepas, adalah terbatal dan tidak sah.Hakim Noorin Badaruddin ketika menolak permohonan Adly, memutuskan bahawa keputusan Yang di-Pertua Negeri Melaka Mohd Ali Rustam untuk membubarkan Dewan Undangan Negeri Melaka, tidak boleh diadili.Hakim Noorin dalam penghakiman ringkasnya berkata berpandukan Perkara 7 (4) Perlembagaan Negeri Melaka, membenarkan Ketua Menteri Sulaiman Md Ali, setelah tidak lagi mendapat kepercayaan majoriti Adun, untuk membuat keputusan memohon kepada responden keempat (Mohd Ali) bagi membubarkan DUN.“Susulan permintaan responden pertama (Sulaiman), responden keempat (Mohd Ali) telah mempertimbangkan dan bersetuju dengan pembubaran Dewan Undangan Negeri Melaka ke-14 berkuat kuasa 4 Oktober lepas, kerana beliau diberi kuasa untuk berbuat demikian mengikut Perkara 19 (2) Perlembagaan Negeri.“Mahkamah ini mendapati bahawa sejak awal lagi tidak pernah ada nasihat yang diberikan oleh responden pertama kepada responden keempat untuk membubarkan Dewan. Hanya ada permintaan dan berdasarkan permintaan itu, responden keempat boleh mengambil langkah-langkah berdasarkan Perkara 7 (4) perlembagaan berkenaan untuk memperkenankan permintaan pembubaran tersebut.“Responden keempat telah menggunakan kuasanya dengan betul di bawah Perkara 19 (2) perlembagaan. Ini adalah proses yang telah diambil oleh responden keempat,” kata hakim Noorin.Hakim seterusnya berkata bahawa pembubaran DUN adalah tidak boleh diadili dan diterima untuk semakan kehakiman.“Perkara tersebut telah diselesaikan. Tiada merit untuk mengemukakan hujah lanjutan dan permohonan ini ditolak tanpa perintah berhubung kos,” tambahnya.Adly, 50, memfailkan permohonan itu dengan menamakan Sulaiman, Speaker DUN Melaka Ab Rauf Yusoh, Suruhanjaya Pilihan Raya (SPR) dan Mohd Ali masing-masing sebagai responden pertama, kedua, ketiga dan keempat.


Dari berat berlebihan kepada jurulatih popular TikTok

Regine Wong, gadis berusia 26 tahun itu berjalan menuju ke pintu masuk sebuah gim dengan lengkap berpakaian sukan.
Sejak beberapa tahun lalu, itulah rutinnya yang mahukan gaya hidup sihat dan cergas.
Pendek kata, hampir setiap hari anak kelahiran Perak itu menghabiskan masanya mengunjungi pusat kecergasan bagi mengekalkan stamina dan tenaga.
Sedekad lalu, Wong berada dalam keadaan yang sangat berlawanan dengan dirinya pada hari ini.
Ketika itu, semasa usia belasan tahun dan masih bergelar pelajar sekolah menengah, dia memiliki berat badan berlebihan daripada ukuran tinggi dan umurnya.
Katanya, dia hilang keyakinan untuk berdepan dengan orang dan sering kali menjauhkan diri daripada terlibat dengan pergaulan orang ramai kerana malu berasa malu dengan keadaan fizikal dirinya.
Menurut Wong, pada usia 16 tahun beratnya sudah mencecah kepada 85kg dengan ketinggian 175cm.
Tambahnya, dia memerhatikan rakan-rakan sebayanya mempunyai berat badan yang ideal dan rata-ratanya kurus kecuali dirinya.
"Balik sekolah saya makan nasi, balik ke rumah saya makan nasi,” katanya kepada MalaysiaNow mengimbas punca kegemukan dirinya.
"Sekarang, berat saya 60kg lebih.”
Sehingga satu hari dia rasa terpanggil untuk memotivasikan diri untuk menurunkan berat badan dan mengekalkan gaya hidup yang sihat.
Wong menyifatkan, amalan itu bukan sahaja bermanfaat untuk kesihatan diri bahkan juga kewangan individu.
Katanya, seseorang yang sihat terutamanya apabila menjaga pemakanan dan sentiasa bersenam susah untuk mendapat penyakit kronik seperti kencing manis dan sakit buah pinggang.
Dengan cara itu, kata Wong, mereka boleh menjimatkan wang daripada mengeluarkan kos rawatan atau membeli ubat-ubatan yang mahal.
Kini bukan sahaja dia mampu menurunkan berat badan dan memiliki berat yang ideal, Wong turut menjadi salah seorang jurulatih kecergasan di gim dan pusat kecergasan yang dia sering kunjungi.
Sebelum sampai ke tahap itu, Wong mengikuti kursus-kursus serta kemahiran untuk menjadi jurulatih.
Di samping itu, ianya juga menjadi salah satu punca pendapatan sampingan untuk meneruskan kehidupan di ibu kota, Kuala Lumpur.
Cantik dan mahir fisioterapi
Keazaman Wong untuk bangkit mendapatkan keyakinan baru dalam kehidupannya tidak terhenti kepada hanya menurunkan berat badan.
Episod gelap dalam hidupnya yang kurang keyakinan diri dan berasa kerdil di mata orang menjadikan Wong nekad mahu membantu sesiapa sahaja yang berasa "kurang" dalam hidup.
Selepas tamat persekolahan, dia menyambung pengajian dalam jurusan juru pulih atau juruterapi (fisioterapi) di Institut Perubatan, Sains dan Teknologi Asia (AIMST) dan berjaya mendapatkan kerja di sebuah pusat rawatan dan pemulihan terapi di Kuala Lumpur.
Bagaimanapun, selepas beberapa ketika dia bertindak untuk bergerak sendiri sebagai ahli fisioterapi bebas.
Kini, dia memberi rawatan di rumah-rumah pesakit.
Kebanyakan pesakit Wong ialah mereka yang mengalami strok dan kecederaan serius melibatkan saraf akibat kemalangan.
Rutinnya dari pagi di gim dan sebelah petang memberi khidmat kepada pesakit tidak pernah membuatkan dirinya penat dan letih.
Sebaliknya bersemangat dan memotivasikan dirinya untuk terus menyumbang kepada masyarakat.
"Saya jadi sangat gembira apabila mereka (pesakit) dapat bergerak semula dan beritahu saya bahawa mereka sudah boleh mengangkat tangan, membengkokkan tangan.
"Itulah keriangan yang saya kecapi," katanya dengan senyuman lebar terukir di wajahnya.
Selepas pulang dari memberi khidmat fisioterapi di rumah-rumah pesakit, rutin Wong masih belum berakhir.
Dia juga aktif bersosial dengan rakan-rakan.
Dia selalu keluar bersiar-siar sambil mencari bahan-bahan untuk mencipta kandungan untuk platform media sosialnya di TikTok.
Wong dikenali sebagai usahawan sosial yang mempunyai 38.5 ribu pengikut di TikTok dan lebih 10,000 pengikut di Instagram.
Melalui platform itu dia akan menyambung perkongsian dalam bentuk video pendek mengenai tips penjagaan kesihatan dan kecergasan.
Dalam tempoh terdekat ini, kata Wong, dia dalam proses akhir membuka pusat kecergasannya sendiri.
Dengan wujudnya pusat kecergasan itu, dia berharap agar dapat membantu lebih ramai orang yang memiliki masalah berat badan berlebihan supaya tampil lebih yakin depan khalayak ramai.
"Ini sudah jadi salah satu daripada tugas kita untuk tingkatkan keyakinan mereka.
"Apabila kesedaran juga timbul, lama kelamaan mereka akan mengikuti sendiri program-program kecergasan yang kita anjurkan.
"Kemudian mereka akan tahu, apa yang saya dan orang lain dah capai mereka juga boleh realisasikan bersama."


PN sedia bertembung tiga penjuru dalam PRN Melaka

Pengerusi Perikatan Nasional (PN) Muhyiddin Yassin hari ini berkata gabungan itu bersedia menghadapi pertembungan tiga penjuru pada Pilihan Raya Negeri (PRN) Melaka, mengatakan gabungan itu tidak boleh berlengah menunggu keputusan daripada parti lain untuk bekerjasama.Dalam sidang media hari ini, Muhyiddin berkata isu berbangkit ketika ini adalah apakah parti lain sudah bersedia atau tidak sambil menegaskan PN sudah bersedia lebih awal.“Masa begitu singkat, dah diumumkan tarikh penamaan calon dan tarikh pengundian, sebagai sebuah parti gabungan PN bagi saya ini penting, tak boleh lengah-lengah.“Kalau tak ada isyarat yang jelas, kita akan pursue ikut keputusan yang sudah dibuat PN. Bersatu, PAS dan Gerakan juga bersetuju kalau perlu berhadapan tiga penjurum kita bersedia hadapi. Fasal kami pejuang,” katanya.Pengumuman Muhyiddin ini susulan daripada pendirian yang tidak jelas daripada Barisan Nasional (BN) khususnya Umno berhubung strategi berdepan PRN Melaka.Semalam MalaysiaNow melaporkan Presiden Umno Ahmad Zahid Hamidi berdepan kesukaran meyakinkan pemimpin parti itu di Melaka untuk bergerak bersendirian dalam PRN).Sekurang-kurangnya 70% ahli jawatankuasa Umno negeri itu membantah pengumuman Zahid yang mahu bertanding tanpa kerjasama dengan PAS dan PN.Bagaimanapun, awal hari ini, timbalan presidennya, Mohamad Hasan berkata Umno belum mengambil keputusan mengenai bergerak sendirian atau bekerjasama dengan parti lain.Mohamad berkata Umno akan menunggu keputusan mesyuarat khas Majlis Tertinggi berhubung keputusan tersebut.Dewan Undangan Negeri Melaka terbubar pada 4 Oktober selepas Ketua Menteri Sulaiman Md Ali hilang kepercayaan majoriti apabila empat ahli Dewan Undangan Negeri (Adun) menarik sokongan terhadapnya.Empat Adun itu diketuai oleh bekas ketua menteri Melaka, Idris Haron (Sungai Udang).Tiga lagi ialah Nor Azman Hassan (Pantai Kundor), Norhizam Hassan Baktee (Pengkalan Batu) dan Noor Effandi Ahmad (Telok Mas).


Mahkamah Rayuan tolak permohonan Rosmah tangguh bicara kes rasuah

Mahkamah Rayuan di sini hari ini menolak permohonan Rosmah Mansor untuk menangguhkan perbicaraan kes rasuahnya esok yang membabitkan projek hibrid solar untuk 369 sekolah luar bandar di Sarawak sementara menunggu pelupusan rayuan beliau dalam kes sama.Panel tiga hakim diketuai Kamaludin Md Said, yang membuat keputusan itu sebulat suara, berkata mahkamah berpendapat prosiding di Mahkamah Tinggi perlu diteruskan.Susulan keputusan tersebut, isteri bekas perdana menteri Najib Razak itu perlu memberi keterangan sebagai saksi pembelaan pada perbicaraan kes itu di Mahkamah Tinggi esok.Bagaimanapun, Kamaludin berkata Rosmah masih boleh meneruskan rayuannya terhadap keputusan Mahkamah Tinggi yang menolak permohonan beliau untuk membatalkan perbicaraan kes itu dan menggugurkan Gopal Sri Ram sebagai pendakwa utama.Beliau berkata keputusan itu tidak akan memprejudis Rosmah dan berharap tarikh pendengaran rayuan tersebut boleh dipercepat.Turut bersidang Nordin Hassan dan Hashim Hamzah.Rosmah telah diperintahkan oleh Mahkamah Tinggi pada 18 Februari lepas untuk membela diri atas tiga pertuduhan rasuah.Beliau memfailkan dua permohonan di Mahkamah Tinggi pada 6 Mei lepas bagi membatalkan keseluruhan perbicaraannya dalam usaha untuk dibebaskan daripada ketiga-tiga pertuduhan serta menggugurkan Sri Ram.Rosmah berdepan pertuduhan meminta RM187.5 juta dan dua pertuduhan menerima rasuah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsuddin melalui bekas pegawai khasnya Rizal Mansor.Wang itu didakwa sebagai upah bagi membantu Jepak Holdings mendapat projek bernilai RM1.25 bilion melalui rundingan terus daripada kementerian pendidikan.Beliau didakwa melakukan perbuatan itu di Lygon Cafe, Sunway Putra Mall, Jalan Putra, Kuala Lumpur antara bulan Mac dan April 2016.Bagi pertuduhan kedua, Rosmah didakwa menerima RM1.5 juta daripada Saidi bagi tujuan sama di kediaman beliau di Jalan Langgak Duta, Taman Duta pada 7 September 2017.Beliau juga berdepan pertuduhan menerima RM5 juta daripada Saidi menerusi Rizal sebagai upah membantu Jepak Holdings mendapatkan projek sama pada 20 Dis 2016 di Seri Perdana, Putrajaya antara Januari 2016 dan September 2017.Rosmah telah memfailkan permohonan baharu untuk penangguhan di Mahkamah Rayuan selepas Mahkamah Tinggi menolak permohohannya berhubung perkara itu.Terdahulu, pada prosiding yang dikendalikan secara dalam talian, peguam utama Rosmah iaitu Datuk Jagjit Singh berhujah bahawa penangguhan hendaklah dibenarkan kerana keadaan kes yang luar biasa.Bagaimanapun, Sri Ram berhujah fakta prosiding itu mungkin dibatalkan bukanlah keadaan luar biasa yang membolehkan kes itu ditangguhkan.Sementara itu, seorang lagi peguam Rosmah iaitu Akberdin Abdul Kader ketika dihubungi berkata pihaknya akan memfailkan rayuan ke Mahkamah Persekutuan hari ini.


Jenayah rasuah menurut Adat Perpatih

Ada perkataan dari bahasa Melayu lama seerti rasuah.Kata rasuah itu dari bahasa Arab.Akan tetapi untuk orang Melayu, ada kalimat lain.Kata ini bolehlah dianggap arkaik dan sudah lama tidak kedengaran.Kekol. Itulah kalimat rasuah dalam bahasa Melayu.Saya berpendapat penguatkuasa dan aktivis anti rasuah seperti SPRM perlu mengenal serba sedikit latar belakang kekol dan orang Melayu.Kekol ini bermaksud sogokan atau suapan.Ini kerana hubungan pembesar Melayu dahulu-kala dan aksi kekol atau rasuah ini memang terbiasa lali.Ambil sahaja Bendahara Seri Maharaja ketika zaman Kesultanan Melayu Melaka dahulu, beliau tidak rasa sedikit pun bersalah menerima wang pemberian Raja Mendeliar, salah seorang tokoh korporat waktu itu.Apa kata perdana menteri tatkala itu?Ini yang dipetik dari ‘Sejarah Melayu’:“Maka bendahara pun keluar. Maka emas yang sepuluh kati itupun dipersembahkan pada bendahara. Maka kata Nina Sura Dewana pada Bendahara, ‘Tuanku, emas ini persembahan saya akan pembeli-pembeli sirih pinang Tuanku’. Maka kata Bendahara, ‘Baiklah, tuan hamba memberi hamba, hamba ambil’.”Perhatikan bagaimana selamba bendahara menyambut kekol atau sogokan.Perihal kekol atau pemberian untuk diri sendiri ini memang terbiasa dalam budaya bangsawan Melayu.Apatah lagi raja-raja zaman dahulu kaki berniaga, demikian juga para kerabat, dan pembesar istananya.Dalam Sejarah Melayu, disebut-sebut yang kekol ini boleh menyebabkan negara terdedah kepada musuh:“Ada seorang anak baginda perempuan, terlalu baik parasnya maka dipinang oleh Raja Kuci, maka tiada diberi oleh Pau Kubah. Maka diserangnya oleh Raja Kuci, maka peranglah orang Kuci dengan orang Cempa terlalu ramai, tiada beralah. Maka pada suatu hari Raja Kuci menyuruh pada penghulu bendahari Cempa membawanya muafakat diberi emas dan harta terlalu banyak. Maka penghulu bendahari Cempa pun kabullah, serta telah dinihari maka dibukakannya pintu kota oleh penghulu bendahari Cempa. Maka segala orang Kuci pun masuklah ke dalam kota Bal, maka beramuklah dengan orang Cempa. Maka kota Bal pun alahlah.”Ternyata kekol ini diberi nama baru “muafakat emas”.Mungkin ini juga bentuknya “scheme of things” di zaman dahulu kala.Kadang kekol ini diberi pula nama “belanja” yang menjadi isyarat bahawa rasuah ini boleh sahaja dilekat dengan istilah positif, padahal ia nista.Hal ini misalnya terlihat dalam Tuhfat al Nafis:“Maka Raden Jaga pun berkerahlah menyuruh orang orangnya sedia menahan langgar orang-orang Sebukit itu dan Dayak pun dikumpulkannya beribu-ribu serta mengeluarkan beberapa belanja-belanja kepada Dayak itu, siang malam dengan berjaga hingga susahlah di dalam negeri Pinang Sekayuk itu.”Di dalam Ada Perpatih, rasuah atau kekol ini merupakan salah satu jenayah berat.Di dalam Adat Perpatih terdapat lapan kategori jenayah besar; iaitu tikam bunuh, upas racun, samun sakar, siar bakar, maling curi, umbuak umbai, sumbang salah dan dahaga dahagi.Oleh sebab rasuah ini lali dalam kalangan pembesar, orang Minang telah mengambil langkah ke depan untuk membanterasnya.Kekol dalam kalangan orang Minang diberi nama “umbuak umbai”.“Umbuak” ialah kekol atau rasuah demi faedah diri sendiri iaitu dengan memujuk orang tertentu untuk membuat atau tidak membuat sesuatu dengan cara memberi hadiah, menjanjikan wang atau barang, atau menggunakan pengaruh.“Umbai” pula ialah untuk faedah diri sendiri dengan mengugut orang dengan kekerasan supaya melakukan sesuatu.Kesalahan “umbuak umbai” ini juga kadang dirujuk sebagai “kicuah kicang”.“Kicuah” ialah perbuatan menipu sehingga menyebabkan kerugian orang lain, manakala “kicang” ialah perbuatan pemalsuan yang merugikan pihak lain.Kesalahan kekol atau rasuah ini digazet dalam Adat Perpatih kerana kisahnya pemilihan Angku Kapalo di Sitalang yang mana untuk menang dalam pemilihan, Datuak Maruhun Basa menggadaikan harta pusakanya berupa sawah dengan niat menyogok atau mengekol lawan yang akan naik menjadi Angku Kapalo, agar dia yang terpilih.Dalam tradisi Adat Perpatih cara untuk membuktikan pesalah rasuah itu ialah pertama, dengan syak wasangka seorang penyiasat (katakan hari ini penyiasat SPRM), dan keduanya dengan bukti.Akan tetapi syak terhadap kekol atau rasuah, atau umbuak umbai dalam Adat Perpatih ini bukan sebarangan.Ini kerana ia ada petuanya.Dua petua yang mungkin boleh digunapakai hari ini ialah pertama; “tersindang jejak menurun, tertukik jejak mendaki”.Perbilangan di atas bermakna; “tanda-tanda di bukit dapat dicamkan kalau ada orang menuruni bukit itu atau menaikinya.”Dalam konteks ini ia bermaksud, seseorang itu boleh disyaki melakukan kekol atau “umbuak umbai” memandangkan cara hidupnya (katakan seorang pembesar) yang mendadak bertukar, umpama seseorang yang tiba-tiba kelihatan mewah.Kedua, petua untuk perhatian agensi penguatkuasaan rasuah kita ialah dengan maklumat risikan.Dalam hal ini perbilangan Adat Perpatih menyebut begini; “berbau bak ambacang; atau, terniang-niang bak kokok ayam; atau, dibawa angin”.Dalam hal ini ia bermakna kita (rakyat) berhak memeriksa seseorang pembesar berdasarkan desas-desus dan khabar-khabar angin.Orang Minang amat berhati-hati dengan kekol ini kerana sudah terbiasa dengan perbilangan yang memerhatikan tindak-tanduk mereka sebagai ketua atau penggawa.Selain itu orang Minang membuktikan seseorang pembesar itu menerima kekol dengan mencari bukti sedia ada.Perbilangan untuk menyerkap pembesar melakukan jenayah kekol atau rasuah ini antara lain ialah, “terkikik terkadik tertanda terbeti.”Ia bermaksud “terkikik terkadik” atau tertangkap basah, ketika sedang melakukan kekol.“Tertanda” pula ialah bukti atau tanda seperti adanya “terbeti” seperti habuan, sogokan atau kekol berupa wang, harta, kerbau dan sebagainya.Kebiasaannya pembesar yang disyaki, dan tertangkap basah akan disoalsiasat.Dalam budaya Minang ada perbilangan lain yang digunapakai iaitu “bertimbang ciak dak menjawab”.Ia bermaksud, “seseorang pembesar akan menyerlahkan kesalahannya dengan memberi jawapan yang dusta kepada soalan-soalan penyiasat”.Atau dalam erti kata lain memberikan dalih-dalih dan alasan yang bukan-bukan tatkala diinterogasi.Saya kira maklumat ini tentu berguna untuk kita hari ini sebagai satu bentuk pendidikan masyarakat.Apakah hukuman dalam Adat Perpatih untuk mereka yang menerima rasuah?Oleh kerana kekol atau rasuah adalah di bawah Undang-Undang Lapan, biasanya pesalah rasuah dikenakan hukuman berat seperti diusir, dan diboikot dari masyarakat.Inilah yang kita, orang Melayu di zaman moden harus lakukan.Pesalah kekol atau rasuah dalam kalangan pembesar diaibkan bukan diangkat sebagai pemimpin, apatah lagi dipuja.


Tiada percanggahan dengan Anwar berhubung jumlah kerusi menang, kata Rafizi

Timbalan Presiden PKR Mohd Rafizi Ramli hari ini menafikan dakwaan beliau tidak bersefahaman dengan Presidennya, Anwar Ibrahim, susulan perbezaan kenyataan mereka mengenai jangkaan jumlah kemenangan kerusi oleh Pakatan Harapan pada Pilihan Raya Umum ke-15 (PRU15).
“Saya dari awal konsisten kata buat masa sekarang iaitu hari keempat berkempen, kita sebenarnya sudah berada dalam keadaan baik dan boleh menang 80 kerusi.
“Tetapi dalam dua minggu akan datang, jika kempen dijalankan lebih baik, lebih ramai orang kita jumpa, kita boleh menang sampai 90 ke 100 kerusi, jadi betul Anwar kata kita (PH) boleh menang 100 kerusi,” katanya pada program Sembang Santai di Tebrau hari ini.
Semalam, Bendahari Agung Barisan Nasional Hishammuddin Hussein dilaporkan sebagai berkata Rafizi dan Anwar memberikan jangkaan kemenangan kerusi berbeza, sekali gus berpendapat dua pemimpin tertinggi PKR itu tidak mempunyai kata sepakat dan persefahaman.
Rafizi yang juga calon PH Parlimen Pandan berkata jangkaan tersebut juga dibuat berdasarkan beberapa kaedah termasuk maklum balas, data dan impression yang diterima di media sosial, selain penerimaan pengundi ketika kempen bersemuka dilaksanakan.
Pada PRU 15, Rafizi akan berdepan Ketua MCA Pandan Leong Kok Wee mewakili BN dan bekas Presiden MCA Ong Tee Keat mewakili Warisan di Parlimen Pandan.
Rafizi menang pada PRU13 menewaskan BN dan bebas dengan majoriti 26,729 undi, namun, beliau tidak bertanding pada PRU14 kerana hilang kelayakan sebagai ahli Parlimen kerana kes mahkamah.


Sidang Dewan Rakyat hari ini ditangguhkan pada 1 tengah hari

Persidangan hari pertama Dewan Rakyat hari ini hanya berlangsung separuh hari apabila ditangguh pada 1 tengah hari sebagai langkah berjaga-jaga berikutan penularan gelombang ketiga Covid-19 di negara ini.Usul penangguhan itu dikemukakan Menteri di Jabatan Perdana Menteri (Parlimen dan Undang-undang) Takiyuddin Hassan menurut Peraturan Mesyuarat 12(1) selepas sesi soal jawab dan disokong oleh Menteri Perumahan dan Kerajaan Tempatan Zuraida Kamaruddin.Keputusan itu diambil selepas mesyuarat tergempar pada 10.30 pagi yang dihadiri Yang Dipertua Dewan Rakyat Azhar Azizan Harun dan ketua-ketua Whip parti serta wakil ketua pengarah Kesihatan yang membincangkan beberapa ketetapan norma baharu persidangan, dengan syarat ia tidak menjejaskan hak-hak ahli Parlimen.Takiyuddin berkata mesyuarat khas tergempar itu diadakan bagi semua wakil parti ahli-ahli Parlimen membincangkan perkara yang menjadi keutamaan dalam persidangan kali ini iaitu usaha bagi menangani Covid-19 di negara ini dan memberikan fokus kepada pembentangan Belanjawan 2021.Usul yang dikemukakannya itu mendapat reaksi beberapa ahli Parlimen yang terkejut dan meminta rasional penangguhan Dewan Rakyat atas alasan semua ahli Parlimen sudah melakukan saringan Covid-19.Menjawab hal itu, Takiyuddin kemudiannya mendedahkan terdapat beberapa kakitangan Dewan Negara disahkan positif Covid-19.“Dijangka ada ahli Dewan Negara yang kemungkinan positif kerana pegawai itu bekerja dengan ahli Dewan Negara dan turut mempunyai kaitan keluarga.“Kami dinasihatkan pihak KKM (Kementerian Kesihatan) bahawa risikonya amat tinggi dalam kedudukan kita yang tertutup walaupun mempunyai cermin (pemisah antara kedudukan ahli Parlimen) tetapi sejauh mana ia boleh bantu kita untuk cegah penularan. KKM kata lebih lama kita berada dalam keadaan begini, risikonya lebih tinggi.“Ini perkembangan yang membimbangkan kita. Saya rasa ahli Parlimen perlu dapatkan penjelasan daripada Ketua Whip yang sudah bersetuju untuk kita buat sedikit pelarasan berhubung tempoh masa persidangan tiada sebelah petang,” katanya menjawab soalan Sim Tze Tzin (PH-Bayan Baru) yang bangun mencelah berhubung usul penangguhan persidangan Dewan itu.Sim yang kecewa dan terkejut dengan keputusan itu berkata tiada keperluan untuk memendekkan masa bersidang memandangkan persiapan bagi persidangan Dewan Rakyat dilaksanakan dengan baik oleh KKM.“Saya tidak nampak rasional untuk kurangkan masa (bersidang) kerana Covid-19 akan menyerang bila-bila masa dan tidak bercuti selepas 1 tengah hari. Kerajaan sepatutnya membawa lebih banyak dasar untuk bantu rakyat. Saya amat kecewa dengan keputusan ini,” katanya.Usul yang dikemukakannya itu mendapat reaksi beberapa ahli Parlimen yang terkejut dan meminta rasional penangguhan Dewan Rakyat atas alasan semua ahli Parlimen sudah melakukan saringan Covid-19.Menjawab soalan Sim adakah persidangan separuh hari itu akan berlangsung sepanjang minggu ini, Takiyuddin berkata: “Ini mungkin dilakukan untuk minggu ini sahaja, sebelum bajet (pada 6 November). Selepas bajet akan dibincangkan dengan Ketua (Whip) parti.”Usul itu kemudiannya dipersetujui dengan suara terbanyak.


Ketua menteri Sabah baru angkat sumpah esok pagi

Angkat sumpah jawatan ketua menteri Sabah yang baru dijadual bermula pukul 10.30 pagi esok.Menurut pemakluman Jabatan Penerangan Sabah hari ini, istiadat angkat sumpah itu akan diadakan di Istana Negeri Sabah di Jalan Istana di Kota Kinabalu.Semalam, Pengerusi Barisan Nasional (BN) Sabah Bung Moktar Radin dilaporkan sebagai berkata Yang Dipertua Negeri Sabah Juhar Mahiruddin meminta tempoh bagi menentukan siapa ketua menteri Sabah baharu.Sebelum itu, Bung Moktar bersama Pengerusi Perikatan Nasional (PN) Sabah Hajiji Noor, Presiden Star Jeffrey Kitingan dan Setiausaha Agung PBS Jahid Jahim mengadakan pertemuan lebih sejam dengan Juhar di istana itu.Pada Pilihan Raya Negeri (PRN) Sabah Sabtu lepas, pakatan Gabungan Rakyat Sabah (GRS) yang terdiri daripada PN, BN dan PBS memperoleh 38 kerusi berbanding Warisan Plus mendapat 32 kerusi manakala Bebas (3).


Cabaran keluarga anak ramai, kekurangan gajet mengikuti PdPR

Kaedah Pembelajaran dan Pengajaran di Rumah (PdPR) yang digunapakai bagi memastikan murid dapat meneruskan sesi persekolahan ketika perintah kawalan pergerakan (PKP) bagi mengekang Covid-19, menyukarkan golongan kurang berkemampuan.Tetapi ini tidak melemahkan semangat ibu bapa yang tidak mahu anak-anak mereka ketinggalan dalam pelajaran, walaupun hidup dalam serba kekurangan.Contohnya seperti pasangan Shaifol Bahri Mustaffa Kamalluddin, 52, dan Norilla Mustafa Albakri, 49, yang tetap berusaha memastikan lima anak dan dua cucu mengikuti sesi PdPR walaupun tidak mempunyai kelengkapan yang cukup.“Bagi anak-anak sekolah menengah mereka memiliki telefon sendiri manakala sekolah rendah pula perlu berkongsi telefon milik saya dan isteri selain digunakan secara bergilir-gilir,” katanya ketika ditemui MalaysiaNow.“Kadang-kala mereka akan menggunakan telefon saya atau isteri. Sekiranya saya bekerja, maka telefon isteri dan sebuah telefon hasil sumbangan akan digunakan mereka untuk belajar.“Kadang-kala ada sesetengah tidak dapat diikuti kerana tak cukup telefon. Semua kelas mula serentak jadi kami bahagikan masa untuk mereka antara satu atau dua jam seorang”.Tiga daripada anaknya merupakan pelajar sekolah menengah manakala yang lain-lain dan dua cucunya masih berada di bangku sekolah rendah.Shaifol memperuntukkan RM500 sebulan bagi menampung kos elektrik dan internet bagi membolehkan ketujuh-tujuh mereka mengikuti PdPR.Shaifol berkata, kelas yang diadakan serentak menjadi antara kekangan mengikuti pembelajaran PdPR dan mereka lebih selesa mengikuti kelas secara fizikal kerana lebih fokus dan mudah untuk berkomunikasi.Bagaimanapun disebabkan PKP masih dilaksanakan, murid masih tidak dibenarkan untuk ke sekolah seperti biasa kecuali bagi mereka yang menduduki peperiksaan Sijil Pelajaran Malaysia (SPM) dan Sijil Tinggi Peperiksaan Malaysia (STPM).Shaifol yang sebelum ini bekerja di sebuah hotel di Kuala Lumpur perlu akur apabila pendapatannya dikurangkan sebanyak 60% menyebabkannya tidak mampu menyediakan kelengkapan PdPR untuk anak dan cucunya.Bagaimanapun dia bernasib baik apabila memperolehi sumbangan tablet daripada pendakwah Ebit Lew dan sebuah telefon pintar sumbangan Yayasan YTL.Muhammad Danish Irfan, mengikuti kelas PdPR melalui telefon pintar ibunya.Kos sara hidup tinggiBergantung dengan gaji lebih kurang RM1,400 sebulan, Shaifol perlu menampung kos pembelanjaan keperluan rumah 10 orang anak dan empat orang cucu menjadikan jumlah seramai 16 orang termasuk isteri tinggal dalam satu rumah projek perumahan rakyat (PPR) Seri Semarak di Jalan Ayer Keroh, Kuala Lumpur.Bahagian ruang tamu rumah tidak diletakkan dengan sebarang perabot kerana menjadi tempat tidur buat mereka sekeluarga pada sebelah malam.Memiliki anak berumur di antara 28 tahun hingga 10 tahun, Shaifol mengatakan tidak mempunyai sebarang perancangan untuk berpindah ke tempat lain atau membiarkan anaknya berpindah.“Sebagai ibu bapa saya sangat mementingkan hubungan keluarga. Saya kalau boleh hendak tinggal satu rumah ramai-ramai kerana lebih seronok. Biarpun sudah besar mereka tetap ingin tinggal bersama kami.“Berpindah itu tidak dan biarlah kami tinggal di sini. Lagipun buat apa mahu menambah hutang lagi. Biar kami tinggal di sini saja,” jelasnya.Sementara itu, Norilla yang tidak bekerja membantu meringankan beban suami dengan mengambil upah membuat kuih dan jajan untuk dijualkan kepada penduduk sekitar.“Setiap petang kanak-kanak akan membeli keropok, minuman dan gula-gula. Sedikit sebanyak hasil jualan itu dapat membantu keluarga.“Kawan anak-anak juga selalu datang membeli di sini kerana anak-anak sering mempromosikan kepada mereka. Cara ini dapat memberikan saya peluang untuk menambah hasil pendapatan selain dapat mendidik anak untuk berdikari,” kata Norilla.


Menuduh tanpa bukti tak adil, Khairy beritahu Anwar

Bekas menteri kesihatan, Khairy Jamaluddin menyelar Perdana Menteri Anwar Ibrahim berhubung kenyataan terbaru Suruhanjaya Pencegahan Rasuah Malaysia (SPRM) yang tidak dapat mengesahkan dakwaan parti dalam Perikatan Nasional (PN) menerima sumbangan daripada dana judi pada Pilihan Raya Umum ke-15 (PRU15) tahun lalu.
Menerusi siaran podcast “Keluar Sekejap” bersama bekas ketua penerangan Umno Shahril Hamdan, Khairy menegaskan Anwar sememangnya seorang pemimpin yang mempunyai banyak kualiti positif khususnya dalam pengucapan awam.
Bagaimanapun, katanya, jika kelebihan itu digunakan dalam keadaan membuat tuduhan terutamanya terhadap musuh politik ianya bagaikan satu senjata yang boleh menimbulkan syak wasangka kepada orang lain.
"Jika anda mahu buat tuduhan yang serius, parti X ambil duit judi yang agak spesifik.
"Maka saya rasa tak boleh buat insinuation (sindiran) lah.
"Kena back up (ada bukti). Mungkin dalam hal ini orang ramai nak melihat sama ada Muhyiddin Yassin ada keberanian untuk terus dengan saman fitnah," katanya dalam video berdurasi lebih satu jam yang dimuat naik di YouTube beberapa jam lalu.
Khairy mengulas jawapan bertulis Menteri di Jabatan Perdana Menteri (Undang-undang dan Reformasi Institusi) Azalina Othman Said bahawa SPRM tidak dapat mengesahkan dakwaan Anwar yang dibuat pada 5 Disember tahun lalu.
Mengulas lanjut, Khairy turut menegaskan tuduhan yang dibuat oleh Anwar terhadap PN sebagai satu bentuk dakwaan yang berat dan sehingga kini tiada bukti yang dikemukakan oleh pemimpin tersebut.
"Jika saya berada di tempat PN pun saya berasa marah.
"Saya tak suka politik begini. Kalau ada tuduhan, buat siasatan dan beritahu apa hasil siasatan tersebut," katanya.
Pengerusi PN Muhyiddin Yassin sebelum ini menuntut permohonan maaf daripada Anwar dan Timbalan Perdana Menteri Ahmad Zahid Hamidi, menegaskan gabungan itu akan berbincang dengan pasukan peguam mereka mengenai tindakan seterusnya.
Parti komponen PN, PAS juga menggesa Anwar memohon maaf kerana menyebarkan tuduhan palsu.


Berbalah jawatan PM ketika negara berdepan Covid-19 kerja mengarut, kata Hadi

Presiden PAS Abdul Hadi Awang menyifatkan perbalahan mengenai jawatan perdana menteri ketika negara berdepan pandemik Covid-19 sebagai perbuatan mengarut dan tidak peka dengan kesusahan yang dihadapi rakyat.Beliau berkata, perbalahan itu hanya mengganggu usaha membantu rakyat yang terkesan oleh penularan pandemik tersebut, justeru harus dihentikan.“Perkara yang tak patut kita buat pada masa ini, berbalah siapa nak jadi perdana menteri, nak lantik siapa perdana menteri.“Suasana sebegini (ketika Covid-19) nak berbahas perkara itu (jawatan perdana menteri), nak cukup undi Parlimen, ini semua kerja-kerja mengarut. Tidak peka dengan wabak yang menimpa rakyat, ini mesti ditolak dan dicegah,” katanya dalam ucapan penangguhan webinar Proklamasi Darurat: Apakah Satu Keperluan? secara dalam talian di Kuala Lumpur hari ini.Dalam pada itu, Hadi berkata antara sebab perisytiharan darurat dibuat segera ialah bagi mengelakkan berlaku kemudaratan lebih besar di negara ini.“Ada orang kata kenapa tidak dibincang dahulu, kita kena sedar bahawa darurat ini mudarat yang datang dengan segera, yang mesti dibendung dengan serta-merta, tidak boleh dibincang,” katanya dan menambah ada perkara yang boleh dibincangkan ketika darurat seperti tempoh tamat pelaksanaannya.“Suasana sebegini (ketika Covid-19) nak berbahas perkara itu (jawatan perdana menteri), nak cukup undi Parlimen, ini semua kerja-kerja mengarut. Tidak peka dengan wabak yang menimpa rakyat, ini mesti ditolak dan dicegah,” katanya dalam ucapan penangguhan webinar Proklamasi Darurat: Apakah Satu Keperluan? secara dalam talian di Kuala Lumpur hari ini.Pada 12 Januari lepas, Yang di-Pertuan Agong Sultan Abdullah Sultan Ahmad Shah memberi perkenan Pengisytiharan Proklamasi Darurat dilaksanakan hingga 1 Ogos sebagai langkah proaktif membendung wabak Covid-19 di Malaysia.Agong memberi perkenan tempoh pelaksanaan darurat itu atau hingga ke suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.


Rusia larang pegawai kerajaan guna perkataan asing

Pegawai kerajaan Rusia akan dilarang daripada menggunakan kebanyakan perkataan bahasa luar semasa menjalankan tugas mereka, menurut undang-undang yang dipinda berkait penggunaan rasmi bahasa Rusia yang ditandatangani Presiden Vladimir Putin pada Selasa.
Sejak melancarkan pencerobohan ke atas Ukraine setahun lalu, Putin berkata beliau mahu melindungi Rusia daripada apa yang digelarnya sebagai kemerosotan budaya Barat yang cuba memusnahkan negaranya.
Pindaan kepada undang-undang tahun 2005 dibuat bagi melindungi dan menyokong status Rusia, menurut teks yang disiarkan di laman web kerajaan.
"Apabila menggunakan bahasa Rusia sebagai bahasa Persekutuan Rusia, tidak dibenarkan menggunakan perkataan dan ungkapan yang tidak sesuai dengan norma bahasa Rusia moden... kecuali perkataan asing yang tidak mempunyai padanan sepadan dalam bahasa Rusia," menurut teks itu.
Senarai perkataan berasaskan bahasa luar yang masih boleh digunakan akan diterbitkan secara berasingan. Pindaan itu tidak menyebut sebarang hukuman bagi mereka yang gagal menghormati undang-undang yang dikemas kini tersebut.


Polis kesan modus operandi baru sindiket penipuan jual vaksin Covid-19

Empat laporan polis diterima berkait isu vaksin Covid-19 dengan tiga daripadanya berkenaan dakwaan wujudnya kegiatan penipuan penjualan vaksin kepada orang ramai.Satu lagi laporan adalah berkait isu penambahan jumlah penerima vaksin di sebuah pusat pemberian vaksin (PPV) sehingga melebihi jumlah yang dibekalkan, kata Pengarah Jabatan Siasatan Jenayah Komersial (JSJK) Bukit Aman Mohd Kamaruddin Md Din.Beliau berkata berikutan itu polis menjalankan siasatan dan sehingga kini lapan orang ditahan bagi membantu siasatan. Kesemua mereka dibebaskan dengan jaminan polis.“Satu daripada siasatan kes-kes itu telah selesai dan pihak Jabatan Peguam Negara memutuskan tiada pertuduhan dikenakan setelah siasatan mendapati tiada bukti serta keterangan yang mencukupi untuk menuduh suspek-suspek terlibat,” katanya dalam kenyataan hari ini.Beliau berkata hasil siasatan juga polis turut mengesan antara lain kewujudan modus operandi baru isu penjualan vaksin Covid-19 untuk memperdaya mangsa iaitu mangsa akan dihubungi sindiket yang menyamar sebagai kakitangan kementerian kesihatan memaklumkan mangsa akan dikenakan tindakan kerana didapati menjual vaksin Covid-19 secara dalam talian melalui Facebook.“Mangsa yang panik dengan dakwaan itu, kemudiannya akan menuruti semua arahan yang diberikan sehingga mangsa akhirnya membuat bayaran ke dalam akaun yang diberikan sindiket ini.“Sehingga kini, sebanyak 38 laporan polis telah diterima berkaitan kes-kes sedemikian yang melibatkan kerugian dianggarkan bernilai RM54,500,” katanya.Sehubungan itu, Mohd Kamaruddin meminta orang awam sentiasa berwaspada agar tidak menjadi mangsa penipuan sindiket itu yang mengambil kesempatan dengan memanipulasi isu semasa untuk mengaut keuntungan dengan cara tidak betul.Polis mengalu-alukan orang awam untuk menghubungi CCID Scam Response Center melalui talian 03-26101559/1599 jika mempunyai sebarang keraguan atau maklumat berkenaan kegiatan jenayah komersial ini.Beliau turut meminta orang ramai agar tidak membuat spekulasi berkenaan siasatan kes-kes melibatkan vaksin Covid-19 dan memberi jaminan selaku agensi penguat kuasa undang-undang, polis sentiasa komited untuk memastikan siasatan dijalankan dengan adil dan saksama selaras dengan peruntukan undang-undang.


Kerajaan peruntuk RM680 juta untuk seragamkan harga barang, subsidi tepung

Kerajaan memperuntukkan RM680 juta untuk Program Penyeragaman Harga, Program Penstabilan Harga dan Subsidi Tepung Gandum Kegunaan Am tahun ini, kata Menteri Perdagangan Dalam Negeri dan Hal Ehwal Pengguna Alexander Nanta Linggi.Beliau berkata RM240 juta daripada jumlah berkenaan adalah untuk melaksanakan Program Penyeragaman Harga yang melibatkan pengedaran barang perlu, gas petroleum cecair dan “community drumming”.“Sejumlah RM400 juta untuk Program Penstabilan Harga Minyak Masak dan RM40 juta untuk Subsidi Tepung Gandum Kegunaan Am,” katanya kepada pemberita selepas melancarkan Sistem Ulang siar Bersama Dewan Bandaraya Kota Kinabalu (DBKK) di Pasar Besar Kota Kinabalu pagi tadi.Turut hadir Menteri Pembangunan Masyarakat dan Kesejahteraan Rakyat Sabah Shahelmey Yahya, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Sabah Georgie Abas dan Mayor Bandaraya Kota Kinabalu Noorliza Awang Alip.Mengulas lanjut, Nanta berkata melalui program berkenaan kerajaan akan menanggung kos pengangkutan dan penghantar barang untuk membawa tujuh barangan kawalan dari pembekal di bandar ke kawasan-kawasan pedalaman terpilih.“Program ini merangkumi Program Pengedaran Barang Perlu (beras, gula putih paket 1kg, tepung gandum kegunaan am paket 1kg, tepung gandum bukan kegunaan am paket 1kg, minyak masak paket 1kg bagi botol 1 liter), gas cecair petroleum (LPG) dan community drumming (Petrol RON95 dan Diesel).“Tanpa program ini, barang-barang tersebut pastinya terpaksa dijual mahal kerana faktor pengangkutan dan transporter yang kini ditanggung oleh kerajaan,” katanya.Beliau berkata program yang dilaksanakan oleh kerajaan itu dapat memastikan barangan berkenaan dijual mengikut harga yang ditetapkan kerana kos-kos penghantaran telah ditanggung oleh kerajaan.“Saya telah melawat POS (Point of Sales) di Pulau Bum-Bum, POS Mayok, POS Amin dan POS Charleys di Kundasang untuk melihat sendiri bagaimana barang-barang tersebut dihantar oleh transporter, direkod dan dijual untuk dinikmati penduduk setempat dengan harga sama dinikmati di bandar-bandar di Malaysia.“Sebanyak 845 POS diwujudkan di Sabah dan jumlah keseluruhan POS di seluruh negara adalah 2,005,” tambahnya.Sementara itu, mengulas mengenai program pelancaran sistem itu, Nanta berkata alat ulang siar yang dipasang di pasar akan menjadi rujukan dan saluran advokasi berkenaan norma baru dan maklumat berguna lain untuk masyarakat.“Sehingga kini, KPDNHEP telah memasang enam unit iaitu di Pasar Utama Pekan Rabu Kedah, Pasar Chowrasta GeorgeTown, Pasar Payang Kuala Terengganu, Pasar Utama Siti Khadijah Kota Bharu, Pasar Besar Satok Kuching, Pasar Tamu Kapit dan kini di Pasar Besar Kota Kinabalu.


Bekas ketua setiausaha negara Ahmad Sarji meninggal dunia

Bekas Ketua Setiausaha Negara Ahmad Sarji Abdul Hamid meninggal dunia di sebuah hospital pada 1.40 pagi tadi dan selamat dikebumikan kira-kira 12 tengah hari tadi.Perkara itu dimaklumkan oleh ahli keluarga Ahmad Sarji dalam satu kenyataan hari ini.Jenazah beliau selamat dikebumikan di Tanah Perkuburan Islam Raudhatul Sakinah II, Bukit Kiara kira-kira pukul 12 tengah tadi.Jenazah yang tiba di tanah perkuburan pada 11.45 pagi itu turut diiringi beberapa ahli keluarga terdekat.Terdahulu jenazah disolatkan di Masjid Saidina Umar Al-Khattab, Bukit Damansara.Allahyarham juga merupakan pengasas dan pengerusi pertama Institut Kefahaman Islam Malaysia (IKIM) pada 1992 dan dilantik semula ke jawatan itu pada 2019.


Presiden Ukraine selamat dalam nahas jalan raya

Presiden Ukraine Volodymyr Zelenskyy dilaporkan terlibat dalam nahas jalan raya di Kyiv pada Khamis, tetapi tidak mengalami kecederaan serius, lapor Agensi Anadolu.
Jurucakapnya, Sergii Nikiforov, menerusi Twitter berkata sebuah kereta persendirian telah bertembung dengan kenderaan yang dinaiki Zelenskyy dan kenderaan pengiringnya.
Pemandu kenderaan persendirian itu dibawa ke hospital selepas menerima bantuan kecemasan di tempat kejadian.
Punca kemalangan akan disiasat.


Laporan audit: Polis bayar RM3.47 juta selenggara 2 helikopter tidak aktif lebih 3 tahun

Polis Diraja Malaysia (PDRM) membuat bayaran perkhidmatan penyelenggaraan berjumlah RM3.47 juta terhadap dua helikopter yang tidak aktif melebihi tiga tahun.Menurut Laporan Ketua Audit Negara (LKAN) 2019 Siri 1 yang dikeluarkan hari ini, pengauditan dilaksanakan di Ibu Pejabat PDRM terhadap bayaran perkhidmatan penyelenggaraan bagi tahun 2018 hingga September 2019.Laporan itu menyebut pengauditan itu dilaksanakan untuk menentukan bayaran penyenggaraan mengikut peraturan dan kontrak yang sedang berkuat kuasa.“Semakan lanjut mendapati bayaran penyenggaraan helikopter berjumlah RM3.47 juta dibuat bagi dua helikopter iaitu 9M-PHA dan 9M-PHF yang tidak aktif melebihi tiga tahun dari tahun 2017 hingga 2019,” demikian menurut laporan itu.Berdasarkan Laporan Bulanan Penyenggaraan Helikopter, sebanyak enam daripada 10 helikopter diklasifikasikan sebagai tidak aktif kerana tidak mencapai jam penerbangan yang ditetapkan.“Daripada enam helikopter yang tidak aktif, sebuah helikopter dalam proses pelupusan, sebuah tidak aktif kurang dari enam bulan dan empat lagi tidak aktif melebihi enam bulan,” menurut laporan itu.Laporan itu memaklumkan perkara itu berlaku kerana syarat kontrak penyenggaraan hanya membenarkan potongan harga maksimum terhadap tiga helikopter pada satu masa sehingga menyebabkan pembaziran jumlah itu.Terma kontrak perkhidmatan penyenggaraan menyatakan, selepas enam bulan helikopter tidak aktif, bayaran tetap bulanan penyenggaraan helikopter yang dikenakan untuk satu helikopter, akan dikurangkan sebanyak 25 peratus.Bayaran tetap bulanan penyenggaraan helikopter adalah sejumlah RM38,500 dan selepas pengurangan adalah RM28,875.Audit mengesyorkan supaya kontrak perkhidmatan penyelenggaraan sepatutnya tidak menghadkan bilangan maksimum helikopter yang boleh diberi pengurangan bayaran penyenggaraan pada satu masa kerana kerosakan yang berlaku di luar jangkaan.


Kumpulan hak asasi selar kerajaan kerana sasar Nur Sajat

Kumpulan hak asasi, Lawyers for Liberty (LFL) hari ini menyelar kerajaan berhubung tindakan terhadap Nur Sajat, dengan menuduh beberapa tindakan menganiaya ahli perniagaan kosmetik itu berikutan identitinya yang merupakan seorang individu transeksual.Dalam sebuah kenyataan, penyelaras LFL, Zaid Malek berkata Nur Sajat berterusan “diburu” oleh lebih 100 pegawai penguat kuasa Jabatan Agama Islam Selangor (Jais) sehingga kemuncaknya mereka diarahkan untuk menahannya.“Pihak berkuasa agama di Malaysia dan kerajaan bertanggungjawab sepenuhnya kerana menjadikan dia tidak selesa tinggal dalam negara ini,” katanya berikutan laporan Nur Sajat melarikan diri ke Australia.“Mereka berterusan memburunya, bahkan menugaskan 122 pegawai penguat kuasa Jais untuk menahannya seolah-olah dia adalah penjenayah paling dikehendaki, selain turut mengabaikan haknya untuk dilindungi di bawah jaminan Perlembagaan Persekutuan.“Adakah gangguan berterusan terhadap Nur Sajat oleh aparatus kerajaan adalah versi nilai kesederhanaan yang kita ada?“Seseorang akan dapat merasakan kekecewaan Sajat; tidak ada seorang pun yang dia boleh mengadu, baik kerajaan Perikatan Nasional (PN) atau Pakatan Harapan (PH) sebelumnya, kedua-duanya menganiaya individu transeksual yang tidak berdaya ini.”Nur Sajat yang dituduh menghina Islam kerana berpakaian silang jantina dipanggil untuk hadir di Mahkamah Syariah bagi mendengar pertuduhan menghina agama.Mahkamah mengeluarkan waran tangkap terhadap Sajat awal tahun ini selepas dia gagal hadir dalam prosiding tersebut.Sajat dilaporkan melarikan diri ke Thailand sebelum mendapat suaka di negara ketiga dipercayai Australia.Zaid berkata, kesalahan Nur Sajat itu “hanya menunjukkan dirinya sendiri” semasa acara amal pada 2018 yang dianjurkan untuk membantu masyarakat Islam.“Ironinya; pihak berkuasa agama sasarkan pakaiannya dan memburunya tanpa henti, namun mengabaikan kenyataan bahawa dia pada waktu itu cuba melakukan kebaikan untuk agama.“Kurangnya belas kasihan atau kemanusiaan yang ditunjukkan kepada Nur Sajat memalukan agama dan bertentangan dengan naratif yang sering diuar-uarkan bahawa kita mengamalkan kesederhanaan dalam beragama di Malaysia,” tambahnya.


Kesesakan lalu lintas, masalah sepanjang zaman

Ramai orang mengeluh terhadap kesesakan lalu lintas yang buruk di Lembah Klang sejak selepas sambutan Hari Raya Aidilfitri baru-baru ini.Pastinya banyak urusan orang ramai terganggu kerananya. Produktiviti rakyat dan negara juga terjejas.Kesesakan luar biasa ini tentunya datang dari pemulihan sepenuhnya operasi pejabat dan kedai mulai 1 Mei apabila negara beralih daripada fasa pandemik kepada endemik.Para pekerja tidak lagi perlu bekerja dari rumah.Selepas tarikh itu, negara ini menyambut Hari Raya Aidilfitri hampir sebulan dan ramai orang bercuti di mana kesesakan lalu lintas tertumpu di lebuh raya pada hujung minggu.Selepas mereka kembali bertugas, maka berlakulah kesesakan lalu lintas yang amat teruk di Lembah Klang lebih-lebih lagi pada laluan yang menghala masuk ke Kuala Lumpur.Pengangkutan awam terutamanya LRT, MRT, Monorel dan Komuter penuh sesak pada waktu puncak.“Hampir seperti di Tokyo,” komen seorang pengguna kepada saya ketika kami berdiri dan bergayut pada pemegang dalam Komuter.Tetapi mengapakah kini kesesakan lalu lintas di Lembah Klang begitu teruk luar biasa?Mungkin sebabnya orang tidak dapat keluar secara normal selama dua tahun, 2020 dan 2021.Kalau secara biasa, penambahan pekerja-pekerja baru berlaku secara bertahap tetapi bagi 2022, ia terjadi secara mendadak.Ini kerana ramai anak-anak muda terhalang daripada mendapat pekerjaan di Kuala Lumpur sepanjang pandemik.Minggu lalu ketika perjalanan untuk ke hospital bagi memenuhi janji temu, saya turut terperangkap dalam lalu lintas dan sampai lewat.Banyaknya bilangan kereta dirasakan berganda lebih besar berbanding keadaan pada tahun 2019.Saya juga menggunakan Komuter di luar waktu puncak untuk ke Bangi, dan mendapati ia penuh dengan penumpang.Berbanding dengan kota-kota lain di Asia, Kuala Lumpur adalah bandar kecil.Tokyo, Seoul, Beijing, Manila, Bangkok, Jakarta dan Singapura adalah jauh lebih besar dan sesak daripada Kuala Lumpur.Malah pusat pentadbiran negara juga dikeluarkan dari ibu negara untuk menjadi Putrajaya.Ia dibina kerana untuk mengurangkan kesesakan Kuala Lumpur.Malaysia yang mmpunyai lebih kemampuan kewangan berbanding negara-negara Asia lain sepatutnya berupaya untuk mengatasi masalah kesesakan lalu lintasnya.Lebih-lebih lagi penduduknya tidaklah seramai sebahagian besar negara-negara Asia lain.Umumnya berpendapat bahawa kunci bagi mengatasi kesesakan lalu lintas adalah dengan mengadakan sistem pengangkutan awam yang cekap.Ketika saya mula bekerja pada tahun 1982, Kuala Lumpur adalah kota yang jauh lebih kecil tetapi lalu lintasnya tetap amat sesak.Selama 10 tahun, saya menggunakan pengangkutan awam untuk pergi ke tempat-tempat tugasan.Seperti ramai orang masa itu, saya turut tidak berkemampuan untuk memiliki kereta.Sebagai pemberita, hampir setiap hari saya perlu keluar dari pejabat,Namun saya tidak pernah lewat daripada memenuhi janji temu di tempat-tempat tugasan walaupun saya menggunakan pengangkutan awam.Apa yang dimaksudkan dengan pengangkutan awam pada masa itu ialah bas, bas mini dan teksi.Saya lebih banyak menggunakan bas mini kerana ia cepat, lancar dan sampai ke banyak destinasi walaupun di dalamnya sesak.Apabila disebut pengangkutan awam yang cekp bagi sesebuah kota metropolitan moden di negara yang berkemampuan, tentulah ia merujuk kepada keretapi.Pengalaman dunia sudah menunjukkan bahawa hanya rangkaian keretapi yang boleh meringankan beban kesesakan lalu lintas kota.Dengan keretapi, barulah New York, London, Paris dan Tokyo dapat berfungsi dan produktif.Tetapi Malaysia pada tahun 1980-an kurang berminat terhadap keretapi.Tumpuan negara adalah kepada kereta.Projek Kereta Nasional bukan hanya untuk keluarkan kereta tetapi merupakan sebahagian daripada program pembangunan industri berat negara.Pada waktu sama pembangunan keretapi negara khususnya terhadap KTM kelihatan terabai.Lebih-lebih lagi pembangunan semula keretapi memerlukan belanja tinggi.Hanya kemudian apabila masuk tahun 1990-an, barulah perhatian diberikan kepada keretapi, bermula dengan perkhidmatan Komuter KTM.Ia dikira terlambat tetapi lebih baik lewat daripada tiada langsung.Akibat kelewatan ini, menjelang 2020, perkhidmatan keretapi Lembah Klang jauh daripada mencukupi.Menyemai minat rakyat terhadap kereta tidak sukar.Ada sesuatu yang istimewa terhdap kereta. Ia bukan saja memudahkan seseorang tetapi juga merupakan simbol kebebasan, kejayaan, kemampuan dan kemewahan.Malaysia memberikan lebih perhatian kepada membina lebuh raya sejak mencapai kemerdekaan lagi berbanding memberbanyakkan laluan keretapi.Lebuh Raya Persekutuan menghubungi Kuala Lumpur dan Klang dibina pada zaman Tunku Abdul Rahman.Kerajaan juga merancang pembinaan Lebuhraya Timur Barat bukan saja untuk menghubungi Pantai Timur dan Barat tetapi demi keselamatan negara.Abdul Razak Hussein menyempurnakannya di samping membina Lebuhraya Karak.Lebuhraya Utara Selatan turut dirancang tetapi pembinaannya bermula pada zaman Hussein Onn dan disempurnakan pada zaman Dr Mahathir Mohamad.Lebuh raya-lebuh raya ini dan juga apa yang dibina di Lembah Klang untuk menyambung bandar- bandar baru menuntut keperluan adanya kereta.Ini kerana pembinaan bandar baru ini tidak disertakan dengn perkhidmatan pengangkutan awam khususnya bas dan bas mini.Adanya kereta nasional seperti Proton Saga dan Kancil memudahkan orang ramai dari semua golongan untuk memiliki kereta.Ditambah pula dengan polisi baru bank untuk memudahkan pinjaman untuk itu.Sesuatu yang tidak berlaku sebelumnya. Tentulah bilangan kereta negara bertambah banyak.Maka dikatakan bahawa kos membangun sistem pengangkutan awam adalah tinggi dan tidak menguntungkan hingga sukar bagi syarikat swasta yang sudah tentu mahukan keuntungan untuk mengendalikannya.Tetapi tidakkah projek kereta nasional itu menggunakan biaya awam yang banyak?Begitu juga dengan lebuh raya.Kereta nasional itu tidak menguntungkan. Ada bahagian-bahagian lebuh raya negara juga tidak menguntungkan.Di negara-negara maju pun, pengangkutan awam dibiaya oleh kerajaan dan bukannya syarikat swasta.Ia tidak menguntungkan tetapi keuntungan dikira daripada perkhidmatan yang diberikan pada orang ramai supaya mereka dapat produktif dan menggerakkan jentera ekonomi negara.Satu jenis pengangkutan awam yang diberi lebih perhatian daripada yang lain ialah perkhidmatan udara.Lihatlah betapa lapangan terbang yang cantik berbanding stesen bas.Ketika mana KLIA dibina indah stesen bas Pudu Raya menjadi tempat sesak dengan penumpangnya menghirup asap disel ketika menunggu bas.Hanya sekarang baru ada Terminal Bersepadu Selatan.Satu lagi contoh ialah ketika mana lapangan terbang Kota Bharu merupakan bangunan indah, stesen bas bandar itu masih berupa tanah lapang dengan deretan bangunan sementara untuk menempatkan gerai dan tempat menunggu.Perkara ini dapat difahami dengan melihat kedudukan masyarakat.Mereka yang senang menggunakan perkhidmatan udara tentunya menggunakan kereta persendirian apabila di darat.Hanya orang susah yang menggunakan pengangkutan awam darat.Pihk-pihak yang membuat dasar baik di peringkat politik mahupun dalam jentera kerajaan tidak menggunakan pengangkutan awam.Tentu adalah sukar bagi mereka untuk merasakan kesusahan orang yang menggunakan pengangkutan awam.Tetapi apabila kesesakan lalu lints berlaku, semua orang akan terlibat tidak kira miskin atau kaya, susah atau senang.Iaitu kecuali mereka yang menggunakan kereta kerajaan dengan diiringi polis.Atau mereka yang berada dalam ambulans. Itupun mereka turut terkesan dengn kesesakan lalu lintas.Untuk sifar kesesakan lalu lintas adalah hanya suatu impian yang tidak akan tercapai.Tetapi sasarannya adalah suatu keadaan di mana tahap kesesakan yang boleh diterima, maknanya tidaklah teruk sangat sampai orang lewat untuk bekerja atau memenuhi sesuatu janji temu.Kunci untuk itu terletak pada memperbaiki pengangkutan awam khususnya keretapi.Antaranya meningkatkan kekerapan lalun Komuter dan mengadakan bas “feeder” yang menyeluruh dan cekap. Sememangnya banyak cabaran tetapi ia tidak wajar dijadikan alasan.Rakyat juga perlu aktif bagi menuntut perkhidmatan pengangkutan awam yang cekap di tempat masing-masing.Tanpa tekanan dari rakyat, tiada sebab pihak berkuasa hendak bertindak bagi melakukan perubahan.Bukan saja soal kesesakan lalu lintas, tetapi dalam semua perkara.


PH guna logo sendiri pada PRN Melaka

Pakatan Harapan (PH) memutuskan untuk menggunakan logo sendiri pada Pilihan Raya Negeri (PRN) Melaka yang akan berlangsung 20 November depan, kata Pengerusi PH, Anwar Ibrahim.“Keputusan kita sebagai satu di ujian untuk PRN Melaka, kita sebulat suara untuk gunakan logo PH.“Seluruh kekuatan PH iaitu Amanah, DAP dan PKR akan hanya menonjolkan logo PH,” kata presiden PKR itu pada sidang media bersama Presiden Amanah Mohamad Sabu dan Setiausaha Agung DAP Lim Guan Eng hari ini.Tambah Anwar, PH juga akan bertanding dengan satu manifesto bersama bagi PRN Melaka.Sebelum ini PKR dilaporkan melobi pakatan itu untuk menggunakan logo parti tersebut seperti Pilihan Raya Umum ke-14 (PRU14) apabila kesemua parti komponen PH menggunakan logo PKR.Parti Ikatan Demokratik Malaysia (Muda) diketuai Ahli Parlimen Muar Syed Saddiq Syed Abdul Rahman juga sebelum ini memaklumkan ingin bertanding PRN Melaka menggunakan logo PH, namun ia dibantah Angkatan Muda Keadilan Johor.Dalam pada itu, beliau memaklumkan DAP akan kekal bertanding di lapan kerusi, Amanah (9) dan PKR (11).Selain itu, Anwar turut memaklumkan komposisi calon bagi kerusi Parlimen turut kekal dengan kerusi Alor Gajah dikembalikan kepada DAP selepas sebelum ini disandang Bersatu memandangkan ia merupakan kerusi tradisi parti tersebut.PRN Melaka akan berlangsung pada 20 November depan susulan pembubaran Dewan Undangan Negeri (DUN) pada 4 Oktober lalu apabila bekas Ketua Menteri Melaka, Sulaiman Md Ali hilang kepercayaan majoriti Adun.Empat wakil rakyat yang menarik sokongan terhadap Sulaiman ialah Adun Sungai Udang, Idris Haron, Nor Azman Hassan (Pantai Kundor), Noor Effandi Ahmad (Telok Mas) dan Norhizam Hassan Baktee (Pengkalan Batu).


113 korban direkodkan, kes harian turun ke paras 30,200

30,246 kes baru Covid-19 direkodkan hari ini menjadikan jumlah keseluruhan sebanyak 3,680,953 kes.Sebanyak 26,653 pesakit turut dilaporkan sembuh, menjadikan jumlah keseluruhan kes sembuh sebanyak 3,367,542.Ketika ini, 310,160 kes aktif direkodkan, dengan 297,924 atau 96.1% daripadanya sedang menjalani kuarantin kendiri.Dalam pada itu, 3,278  (1.1%) kes kini berada di pusat kuarantin sementara 8,570 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 388 kes dan 225 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.6% dengan kes Covid-19 merangkumi 43.8% daripadanya.113 korban akibat wabak itu turut dilaporkan, termasuk 41 kes kematian sebelum tiba ke hospital.Ketika ini, kes keseluruhan kematian adalah sebanyak 33,497 orang.


Jasad mendiang Ratu Elizabeth tiba di London

Jasad Ratu Elizabeth II tiba di London dan akan ditempatkan di Istana Buckingham sehingga Istiadat Pemakaman Negara pada Isnin, lapor United Press International (UPI).
Sementara itu anakanda Ratu Elizabeth II, Puteri Anne dalam satu kenyataan menzahirkan rasa terharu atas kasih sayang dan penghormatan yang diberikan orang ramai ketika jasad mendiang Ratu dibawa dengan menggunakan kenderaan khas menuju ke Istana Buckingham.
Jasad Ratu Elizabeth II akan ditempatkan di Bow Room sebelum dibawa ke Istana Westminster.
Raja Charles III dan Permaisuri Camilla, tiba di Istana Buckingham pada petang Selasa.
Menurut UPI, terdahulu pasangan diraja itu berkenan menghadiri upacara keagamaan di Gereja St Anne.


Kes Zahid ditangguh selepas pejabat peguamnya terdedah Covid-19

Perbicaraan kes Ahmad Zahid Hamidi yang berdepan 47 pertuduhan membabitkan dana Yayasan Akalbudi, yang dijadualkan esok di Mahkamah Tinggi, ditangguh sehingga 24 Ogos selepas pejabat seorang daripada peguamnya terdedah dengan jangkitan Covid-19.Peguam Hamidi Mohd Noh, yang mewakili bekas timbalan perdana menteri itu, ketika dihubungi Bernama memaklumkan penangguhan itu berikutan beberapa staf di pejabatnya disahkan positif Covid-19.“Saya membuat permohonan itu kepada mahkamah pada 2 Ogos lepas kerana kesukaran untuk mengakses dokumen-dokumen perbicaraan yang kini berada di pejabat. Mahkamah telah benarkan penangguhan itu.“Pejabat terpaksa ditutup sementara waktu berikutan penularan jangkitan Covid-19 dalam kalangan staf di firma saya,” katanya.Timbalan pendakwa raya Raja Rozela Raja Toran, yang mengetuai pasukan pendakwaan, mengesahkan penangguhan itu.Hakim Collin Lawrence Sequerah sebelum ini menetapkan enam hari mulai esok untuk mendengar hujah kedua-dua pihak setelah pendakwaan menutup kesnya pada 19 Mac selepas memanggil 99 saksi.Ahmad Zahid, 68, berdepan 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan wang berjumlah puluhan juta ringgit milik Yayasan Akalbudi.


Penghakiman telus gambaran sistem keadilan yang berwibawa, titah Sultan Perak

Sistem penghakiman yang telus menggambarkan proses keadilan yang berwibawa dan tidak dibayangi dengan perasaan gusar dan gentar pada sesiapa, titah Sultan Perak Sultan Nazrin Shah.
Baginda bertitah dalam sistem keadilan, hakim merupakan watak penting dan mempunyai peranan besar serta menjadi simbol dalam memastikan kredibiliti dan kewibawaan institusi kehakiman.
“Sebarang bentuk keraguan perlu dihindarkan dan seorang hakim itu perlu bebas daripada sebarang pengaruh mahupun tekanan.
“Dalam usaha mewujudkan Institusi Kehakiman Syariah yang berkredibiliti dan berwibawa, pegawai-pegawai kehakiman perlu dari semasa ke semasa diberi latihan, dilengkapi kemahiran dan didedahkan dengan pengalaman agar pengetahuan dan kecekapan mereka mentafsir undang-undang dan Hukum Syarak dapat ditingkatkan,” titah Nazrin sewaktu melancarkan Jurnal Syariah Perak Al-Qanun Vol.1 2022 di Ipoh hari ini.
Baginda bertitah penulisan alasan penghakiman yang bernas dan berkualiti akan menjadi panduan dan rujukan kepada para pengamal undang-undang.
“Alasan penghakiman juga, menjadi pertimbangan kepada mana-mana pihak yang terkilan dengan keputusan yang diumumkan, bagi menilai kembali sama ada ingin meneruskan niat mereka untuk merayu atau sebaliknya.
“Sekiranya asas dan sandaran penghakiman itu lemah, perayu berhak untuk berhujah bahawa hakim telah terkhilaf dalam penghakimannya dan memohon untuk kesnya dinilai semula di mahkamah yang lebih tinggi.
“Peluang rayuan merupakan hak yang dijamin oleh undang-undang, menjadi medan bagi hakim-hakim mahkamah yang lebih tinggi untuk menilai semula alasan penghakiman yang diputuskan oleh hakim-hakim di mahkamah yang lebih rendah; sama ada berlaku kekhilafan atau sebaliknya,” titah baginda.
Sultan Nazrin bertitah baginda selaku ketua agama Islam yang bertanggungjawab ke atas urusan hal ehwal agama Islam, mendukung sepenuhnya prinsip kebebasan kehakiman syariah di negeri ini demi kepentingan keadilan.
Baginda turut bertitah agar usaha menambah baik sistem kehakiman syariah dan memperkasakan Mahkamah Syariah hendaklah terus dirintis.
“Menerbitkan Al-Qanun, Jurnal Syariah Perak merupakan satu contoh usaha murni lagi terpuji.  Semoga Al-Qanun dapat dijadikan bahan rujukan oleh para hakim serta pengamal undang-undang,” titah Sultan Nazrin.


Desakan agar Zahid, Mat Hasan letak jawatan bermula

Selepas kekalahan mengaibkan Barisan Nasional (BN) pada Pilihan Raya Umum ke-15 (PRU15) semalam, suara mendesak agar Presiden Umno Ahmad Zahid Hamidi meletakkan jawatan mula kedengaran dari dalam parti itu sendiri.
Menteri Besar Johor Onn Hafiz Ghazi dalam satu kenyataan berkata, “tsunami” sudah berlaku dalam PRU15 yang menyaksikan majoriti orang-orang Melayu menolak Umno.
“Oleh itu, dengan rasa penuh hormat dan takzim, saya memohon supaya Presiden Umno Zahid Hamidi meletak jawatan sebagai presiden pada kadar yang segera, sebagaimana Najib Razak telah berjiwa besar dengan meletak jawatan sebagai presiden pada 2018,” katanya.
“Insya Allah tindakan berjiwa besar ini akan membantu kita mengambil langkah pertama untuk memulihkan dan menguatkan kembali parti Umno yang kita semua cintai ini.”
Menurut Onn, usaha untuk memperbaiki Umno perlu mula dilakukan sekarang dan jika tiada perubahan dilakukan, tidak mustahil Umno akan kalah semua kerusi pada masa akan datang.
“Umno telah rebah.
“Umno dan BN hanya menang 9 kerusi Parlimen di Johor sementara itu, kita tidak memenangi satupun kerusi Parlimen di Perlis, Kedah, Pulau Pinang, Melaka, Kelantan mahupun Terengganu,” katanya.
Sementara Ketua Pemuda Umno Kota Raja Sheikh Weshal Sheikh Ahmad berkata, kekalahan teruk BN pada PRU15 berpunca daripada tindakan Zahid yang disifatkannya membelakangkan parti dalam proses pemberian watikah calon.
"Pemuda Umno Bahagian Kota Raja menyeru Ahmad Zahid agar mengambil tanggungjawab atas kekalahan ini dan meletak jawatan seperti mana yang dilakukan oleh Najib Razak apabila parti kalah dalam PRU14.
"Pemuda Umno Kota Raja juga meminta timbalan presiden, Mohamad Hasan (Mat Hasan) turut mengotakan janji beliau untuk meletak jawatan sekiranya BN gagal memenangi pilihan raya kali ini," katanya dalam satu kenyataan.
BN hanya memenangi 30 kerusi Parlimen dan tewas di Dewan Undangan Negeri (DUN) Perlis dan kebanyakan di Pahang dan Perak.
PRU15 yang diadakan atas desakan Zahid dan pemimpin kluster mahkamah Umno, menyaksikan Parlimen tergantung dengan tiada blok mendapat majoriti mudah.
Pakatan Harapan (PH) memenangi 82 kerusi manakala Perikatan Nasional (PN) berjaya memenangi 73 kerusi.
Ia diikuti oleh BN (30), Gabungan Parti Sarawak (22), Gabungan Rakyat Sabah (6), Warisan (3), Parti Bangsa Malaysia (1) dan bebas (2).
Kerajaan campuran dijangka akan terbentuk selepas PRU15 namun masih belum jelas gabungan mana akan terlibat.
Dalam pada itu, Sheikh Wesal berkata, rundingan dengan gabungan lain perlu diketuai Ismail Sabri Yaakob yang juga naib presiden Umno.


Buku hitam

Semua pelajar di Malay College Kuala Kangsar (MCKK) tahu akan wujudnya “black book” atau buku hitam. Buku hitam ini tersimpan dalam bilik guru besar.
Nama buku ini muncul kerana dua perkara. Pertama kulit pembungkus buku ini berwarna hitam.
Kedua perkara yang ditulis dalam buku hitam ini hanya “perkara yang dianggap hitam” di MCKK.
Hanya guru besar yang akan menulis dan merakamkan apa-apa perkara hitam yang berlaku.
Buku hitam ini boleh menjadi rujukan sejarah.
Si Polan yang ini membuat kerja hitam itu akan dirakam.
Hari berubah tahun berganti. Kini Si Polan yang nama dirakam dalam buku hitam menjadi sosok yang berjaya menjadi pemimpin masyarakat.
Semua berubah. Buku hitam menjadi rujukan sejarah.
Buku hitam ini juga akan menjadi rekod perkembangan seseorang anak murid.
Tingkah laku dan perangai yang dirakam ketika menjadi anak murid kini berubah menjadi baik berjurus ketika mendewasa.
Membesar menjadi sosok yang bertanggungjawab. Ketika di sekolah nakal kini mendewasa sosok itu tegak berdiri dalam masyarakat.
Hingga sekarang lebih 100 tahun buku hitam ini wujud. Ini tradisi pengurusan, cara pentadbiran di MCKK.
Herman, Hatta Shahrom, Mahmud, Anwar Rahim atau Wabbit dan Yok atau Ibrahim Salleh dilihat oleh pengawas minum beer dan menghisap rokok.
Kami “kantoi” ditemui oleh dua pengawas, Jamil dan Abu Bakar Che Man ketika merayakan Tahun Baru Cina di rumah tukang jahit Yuk Keong.
Kami berlima semuanya duduk dalam dorm yang kami panggil “kapal haji”.
Setiakawan kami rapat. Kami semua masuk ke MCKK semasa tingkatan enam.
Kami diorientasi oleh para senior bersama-sama kecuali Yok yang masuk awal semasa tingkatan empat.
Kami kini diiktiraf sebagai budak koleq tetapi bukan daripada “prep school”, bukan sejak tingkatan satu.
Petang Ahad, 8 Februari, 1970 aku ingat lagi kami berlima berbincang apa yang akan terjadi.
Esok Isnin, 9 Februari, akan ada perhimpunan rasmi.
Persoalan dalam kepala kami ialah apakah nama kami akan naik dibacakan oleh guru bertugas.
Apakah kami akan masuk ke Detention Class (DC), dikurung tanpa boleh keluar ke pekan Kuala Kangsar.
Apakah agaknya yang akan dilakukan oleh guru besar ke atas kami yang merokok dan minum beer.
“HM akan tulis surat ke rumah, beritahu emak ayah kita.” Wabbit membuat andaian.
“Lepas tu apa jadi?” Aku bertanya.
“Surat boleh blok.” Yok memberi cadangan.
“Mungkin kita akan digantung.” Wabbit menjadi juru cakap sekolah tak rasmi.
“Gantung berapa lama?” Mahmud bersuara.
“Seminggu? Dua minggu?” Wabbit memberi penjelasan.
“Kalau parent kita tahu kita kena gantung, susah juga.” Hatta menyampuk.
“Tak perlu balik kampung, kita gi Penang. Duduk youth hostel.” Yok memberi cadangan.
“Penang YMCA kat mana?” Mahmud bertanya.
“Tak jauh dari Penang Road.” Yok menjawab sambil dia menunjukkan ibu jari tanda baik.
“Kau ingat Jamil akan lapor kepada HM ke?” Aku bertanya.
“Kalau Jamil tak nak report, Bakar Che Man pasti lapor. Ini tugas prefect, tu pasal dia jadi prefect.” Wabbit menjelaskan.
“Yang tak minum pun dia lapor ke? Aku isap rokok aja.” Hatta memberi penjelasan.
“Aku rasa dua orang tu tak tahu pun sapa minum, sapa isap rokok. Dia tangkap muat je. Ini kerja prefect, kita tak tahu apa yang dilapor pada HM.” Yok memberi penjelasan.
Kami berlima duduk di bawah pokok manggis berhampiran dengan blok bilik sains.
Kerisauan kami ialah tidak tahu apa yang akan terjadi esok hari Isnin.
Menunggu ini menjadi satu penantian yang mendebarkan.
Lalu aku tergambar duduk tepi laut di Pulau Pinang menyewa bilik YMCA.
Aku tersenyum sendiri. Seminggu di tepi pantai pasti menarik.
“Berapa semalam sewa katil di YMCA?” Aku mahukan penjelasan.
“Dua ringgit lima kupang semalam. Aku rasa tak mahal, kau ada duit ke?” Yok memberi penjelasan.
“Kurang-kurang kita perlu 20 ringgit, makan tidur.” Mahmud memberi penjelasan.
“Lebih murah duduk di Penang dari aku pulang ke KB.” Mahmud menambah.
“Kalau HM hantar surat pada keluarga, ni agak susah. Aku risau.” Hatta menyampuk.
Kami juga merasa risau. Jika apa yang berlaku diketahui oleh ibu bapa.
Kami risau juga jika kami akan digantung dari masuk belajar untuk beberapa ketika.
Semua ini andaian kami. Petang itu kami tak tahu apa yang akan berlaku pada esok pagi Isnin.
Berapa kawan rapat dah tahu kes kami.
Abdul Ghani Osman atau Abdga, kawan baik aku, aku beritahu. Yusuf Selit bekas pelajar Sekolah Datuk Abdul Razak (SDAR), pun tahu sama.
“Jangan risau, kalau di SDAR hanya kena gantung. Lepas habis gantung masuk kelas balik, tak jadi apa-apa.” Yusuf Selit memberi nasihat percuma, pengalamannya di SDAR.
Kawan-kawan di Dorm Kapal Haji merasa simpati.
Sulaiman anak Kuala Lumpur yang katilnya sebaris dengan katil aku, hanya mendengar apa yang berlaku.
Kemarahan kawan-kawan di Dorm Kapal Haji ditujukan kepada pengawas. Semua anggap pengawas ini kaki bodek.
“We are Five Samurai from Kapal Haji.” Aku membuat lawak mengambil sempena nama filem Seven Samurai.
Semua ketawa. Dalam ketawa mini, kerisauan masih ada.
Pagi Isnin 9 Februari sampai.
Lepas  minum pagi Five Samurai pergi ke kelas masing-masing.
Semua daripada aliran sains kecuali aku.
Kami menunggu loceng berbunyi tanda semua wajib masuk ke Dewan Hargreaves untuk perhimpunan mingguan.
Kami daripada kelas tingkatan enam atas duduk di wilayah belakang sekali. Guru-guru semua duduk di pentas menunggu ucapan guru besar.
Mata aku memandang pada Wabbit dan Hatta yang duduk agak jauh dari aku.
Aku juga mencari Yok dan Mahmud.
Aku memerhatikan muka-muka Five Samurai dan bertanya pada diri aku sendiri: “Apa akan terjadi?”
Guru besar berucap tentang ini dan itu.
Kemudian nama murid-murid yang kena DC di bacakan oleh guru bertugas.
Aku berdebar menunggu akan nama Five Samurai akan dibacakan sama.
Tidak. Nama kami tidak naik.
Wabbit di kerusi hadapan memandang aku. Aku geleng kepala. Yok kelihatan tersenyum.
Perhimpunan Isnin tamat. Kami bersurai dan pulang ke kelas masing-masing.
“Nanti kau tengok, mesti ada prefect datang. Kita kena panggil pergi jumpa HM, mustahil prefect tak report.” Wabbit membuat ramalan sebelum kami berpisah.
Aku masuk ke bilik darjah.
Kelas Ilmu Alam Mister Goh bermula. Satu kelas selama 45 minit.
Belum pun habis 45 minit, aku nampak Jamil datang ke arah kelas aku.
Aku tahu Jamil datang untuk memanggil aku pergi ke bilik guru besar.
Sebelum Jamil mengetuk pintu aku sendiri, bangun bersedia untuk keluar.
Aku sampai depan pintu pejabat guru besar. Hanya aku seorang yang lain tidak kelihatan.
Aku masuk. Syed Bakar Barakhbah duduk di meja.
“Yes, Hishamuddin. I had a report on what took place last Saturday.” Mukadimah guru besar.
Aku tunduk dan tahu bersalah.
“You know MCKK. An important institution. Do you know almost all the state secetaries, top civil servants are all from MCKK. After Merdeka MCKK was very important, building the nation.” Tambah Syed Bakar.
Aku faham apa yang dimaksudkan oleh guru besar.
Aku sedar bahawa aku sudah melakukan satu yang “hitam” ke atas sekolah yang mendidik bakal  pemimpin negara bangsa.
“What you did was wrong, masuk dalam rekod buku hitam. It would be your history, beer is not allowed. Not your time yet.” Syed Bakar terus bersurah.
Aku tidak berkata apa-apa. Mata aku memerhati di dinding.
Aku ternampak ada tergantung beberapa kerat rotan, yang besar dan yang halus sebesar rotan penyapu bulu ayam.
Aku berfikir rotan yang mana yang akan hinggap ke punggung aku. Pasti aku akan kena sebat oleh salah satu rotan itu.
“As head master, my duty to write something in this black book.”
Mata aku ternampak buku hitam yang terletak di atas meja Syed Bakar. Buku ini tebal dan lebarnya dua kali ganda daripada buku latihan biasa.
“I have to punish you, It must be on record.”
Bila aku dengar perkataan “punish you”, aku rasa punggung aku akan kena sebat.
Mata aku sekali lagi memandang kepada kerat-kerat rotan yang tersangkut di dinding.
“But I will write, smoking only. Nothing more, caught smoking. I will cane you for smoking.”  Guru besar bergerak ke arah dinding dan mengambil rotan.
Aku hanya memerhatikan tangan guru besar mencapai rotan. Syed Bakar mengambil sebilah rotan kecil sepanjang tiga kaki.
“Your hand, tapak tangan. Sorry I’ve to do it.” Guru besar memberi arahan.
Aku memberikan tangan kiri aku untuk dirotan. Aku terasa usikan rotan mengena ke tapak tangan aku. Satu, dua dan tiga kali rotan hinggap dengan lembut ke tapak tangan aku.
“Thank you Sir.” Aku berkata sambil meramas tapak tangan aku.
Aku keluar dari bilik guru besar.
Dari jauh aku nampak Wabbit dalam perjalanan ke bilik yang sama.
Pasti yang lain mengikut sama.
Five Samurai kena rotan.
Aku hampir tak percaya apa yang berlaku. Kata-kata nasihat guru besar kepada aku menjadi ingatan.
Rotan yang dikenakan pada pagi 9 Februari, 1970 hanyalah formaliti.
Lepas makan Five Samurai bertemu di Dorm Kapal Haji. Semua kami tersenyum. Gembira kes sudah selesai.
“Herman berapa kau kena?” Yok bertanya.
“Tiga.” Aku menjawab.
“Mahmud berapa?” Lagi pertanyaan.
“Sama.” Mahmud menjawab ringkas.
“Semua kena tiga rotan, ini Tuan Syed bakar Barakhbah. Orang berilmu, hanya ditulis kita isap rokok dalam black book.
“Hatta kau tak minum kan?” Wabbit bertanya kepada Hatta.
“Dia isap rokok je.” Aku menjawab.
Minum beer atau tidak minum, semua kena tiga rotan daripada guru besar.
Ditulis dalam buku hitam atas kesalahan merokok.


AS saman Google kerana kuasai pasaran iklan dalam talian

Jabatan Kehakiman Amerika Syarikat (AS) memfailkan saman terhadap Google kerana menguasai pasaran pengiklanan dalam talian.
Ini merupakan tindakan undang-undang terbaru terhadap gergasi teknologi yang berpangkalan di California itu.
Kes itu adalah tuntutan mahkamah persekutuan kedua terhadap Google berhubung dakwaan pelanggaran anti kepercayaan dan yang pertama sejak Presiden AS Joe Biden memegang jawatan dua tahun lalu.
Kes terdahulu melibatkan enjin carian Google itu yang mengekalkan monopoli dalam perkhidmatan pasaran carian dan ia akan dibicarakan akhir tahun ini.
Dalam saman terbaharu ini, pihak pendakwa menyasarkan perniagaan pengiklanan Google yang sangat menguntungkan, meminta ia dipecahkan untuk menyamakan kedudukan syarikat lain.
Urus niaga iklan Google menjana lebih daripada AS$200 bilion (RM856.9 bilion) dalam jualan pada 2021 dan merupakan pengeluar wang terbesar syarikat induk Alphabet dengan margin yang luas.
Menurut Jabatan Kehakiman AS, pendapatan itu dikekalkan secara tidak sah oleh monopoli yang "mencemarkan persaingan sah dalam industri teknologi iklan."
"Google menggunakan cara antipersaingan, pengecualian dan menyalahi undang-undang untuk menghapuskan atau mengurangkan dengan teruk sebarang ancaman terhadap penguasaannya terhadap teknologi pengiklanan digital," menurut tuntutan saman itu.
Kes itu difailkan Jabatan Kehakiman di lapan negeri AS: California, Colorado, Connecticut, New Jersey, New York, Rhode Island, Tennessee, dan Virginia.